Суперкаин форте – medu.uz – Дорилар ҳақида маълумотлар ўзбек тилида\nHome Йўриқномалар Суперкаин форте\nПрепаратнинг савдо номи: Суперкаин форте\nТаъсир этувчи моддалар (ХПН): артикаин гидрохлориди, эпинефрин гидрохлориди.\n40 мг артикаин гидрохлориди, 0,012 мг эпинефрин гидрохлориди, 0,5 мг натрий метабисульфити, 1,0 мг натрий хлориди.\nТаърифи: тиниқ, рангсиз ёки деярли рангсиз суюқлик.\nАртикаин гидрохлориди – инфилтрацион ва регионал оғриқсизлантириш учун мўлжалланган тиофенлар гуруҳига кирувчи амидлар туридаги маҳаллий анестетикдир. Таъсир механизми нейронлар мембранасини барқарорлаштириш ва нерв толаларида импульсларни пайдо бўлиши ва ўтказилишини тўхтатиши билан боғлиқ. Таъсири тез ривожланади (латент даври 1-3 минут) ва оғриқсизлантириш самараси жуда яққол намоён бўлади.\nЭпинефрин гидрохлориди (адреналин) – адреномиметик, инъекция қилинган жойда капиллярларни торайтиради, натижада артикаинни сўрилишини камайтиради ва унинг таъсирини узайтиради.\nЖарроҳлик анестезиясининг самарали давомийлиги камида 75 минутни ташкил қилади. Жароҳатларни битиши асоратсиз кечади, бу тўқималар томонидан яхши ўзлаштирилиши ва минимал томирларни торайтирувчи таъсири билан боғлиқ. Препаратнинг таркибида эпинефрин миқдори кам бўлганлиги сабабли уни юрак-томир тизимига таъсири кам.\nАртикаин оғиз бўшлиғининг шиллиқ қавати остига юборилганда юқори диффузион хусусиятга эга (эпинефрин бўлмаганида). Плазма оқсиллари билан 95% боғланади. Яримчиқарилиш даври 25,3 минутни ташкил қилади. Дори воситаси минимал даражада йўлдош тўсиғи орқали ўтади ва кўкрак сути орқали амалда чиқарилмайди.\nСтоматологияда қуйидаги операция ва муолажаларда инфилтрацион ва ўтказувчан анестезияни ўтказишда қўлланилади:\nтиш пулпасидаги операциялар (пулпа ампутацияси ва экстирпацияси);\nтишларни юқори сезувчанлиги бўлган пациентларда кариоз бўшлиқлар ва тишларни коронка учун припаровка қилиш.\nЮқори жағ тишларини асоратланмаган экстракциясида, яллиғланиш бўлмаганда, одатда ҳар бир тиш учун 1,7 мл дан вестибуляр инъекция етарлидир. Айрим ҳолларда қўшимча 1 дан 1,7 мл гача бўлган вестибуляр инъекция тўлиқ оғриқсизлантиришни таъминлаш мумкин. Кўпчилик ҳолларда оғриқли танглай орқали инъекция қилишга зарурат йўқ. Танглайни кесиш ёки тикиш керак бўлган ҳолларда тахминан 0,1 мл дозада танглай депо-инъекцияси етарлидир. Ёнма-ён жойлашган тишларни бир йўла экстракция қилишда вестибуляр инъекциялар сонини одатда чеклаш мумкин. Пастки кичик жағ тишларни асоратланмаган экстракциясида, яллиғланиш бўлмаган ҳолларда пастки жағ анестезиясини қилмаса ҳам ўлади, чунки бир тишга 1,7 мл бўлган инфилтрацион анестезия етарлидир. Агар бу йўл билан керакли натижага эриша олинмаса, 1,0 дан 1,7 мл дозада қўшимча вестибуляр инъекция бажарилади. Агар бу усуллар билан тўлиқ анестезияга эришилмаса, шундагини пастки жағ блокадаси усули билан одатдаги анастезия қилинади.\nҲар қандай тиш бўшлиғини тайёрлашда, ёки тишни коронка учун препаровка қилишда, пастки жағ тишларидан ташқари, ҳар бир тиш учун 0,5 дан 1,7 мл гача вестибуляр инъекция қилинади. Аниқ миқдори анестезиянинг чуқурлиги ва давомийлигига боғлиқ. Жаррохлик операцияларини бажаришда препаратни дозаси операцияни оғирлигига ва давомийлигига боғлиқдир.\nТомир ичига инъекция қилиб қўйиш эҳтимолини олдини олиш мақсадида, доимо инъекциядан олдин аспирация синамасини ўтказиш керак. Инъекция босими тўқима сезувчанлигига мос келиши керак.\nМарказий нерв тизими томонидан: дозанинг катталиги билан белгиланадиган бузилишлар масалан; ступор ҳолатидан ҳушини йўқотишгача, нафасни тўхташигача, бузилиши мушаклар қалтираши, мушакларни ёйилган тиришишларга (конвульсияларга) қадар ривожланувчи ихтиёрсиз қисқариши, шунингдек қусишгача бўлган кўнгил айниши.\nЮрак-қон томир тизими томонидан: артериал босимни бироз пасайиши, тахикардия ёки брадикардия. Камдан-кам ҳолларда – қатор ҳолларда ҳаётга хавф солувчи шок ёки юрак етишмовчилиги юз бериши мумкин.\nАллергик реакциялар: инъекция қилинган жойда шиш, бўртиши ёки яллиғланиш пайдо бўлиши мумкин, шунингдек инъекция қилинган жойдан қатъий назар терини қизариши, қичишиши, конъюктивит, ринит, юзни ангионевротик шиш типида шишиши, шу жумладан юқори ва/ёки пастки лабни ва/ёки юзни шиши, тилни шишиши, дисфагия, уртикария, нафасни қийинлашиши билан кечувчи тилни шишиши, бу анафилактик шокга ўтиши мумкин. Томоқ найчаларини шиши, ютунишга қийналиш ва томоқ қирилиши ҳисси билан кузатлади.\nБошқалар: асосан эпинефрин бўлганлиги билан боғлиқ бош оғриғи, кўп кузатилади. Ножўя таъсири эпинефрин билан боғлиқ. Тахикардия, юрак уриш ритми бузилиши, артерия босимини ошиши – катта бўлмаган концентрацияда кам учрайди 1:200000 (0,5 мг/100 мл).\nМаҳаллий реакциялар: айрим ҳолларда инъекция жойида тўқима некрозигача авж олувчи ишемия зоналари ривожланиши мумкин, бу томир ичига беихтиёр инъекция қилинишига боғлиқ. Юз нервининг фалажигача шикастланиши, фақат инъекция техникаси бузилганда юз бериши мумкин.\nТаркибида адреналин бўлганлиги сабабли, куйидаги куллаш мумкин бўлмаган қарши кўрсатмаларга амал килиш керак: пароксизмал тахикардия ва бошқа тахиаритмиялар, глаукоманинг ёпиқ бурчакли шакли, носеллектив адреноблокаторлар ва марказий аналептиклар билан бир вақтда қабул қилиш.\nВазоконстрикторларнинг симпатомиметик турдаги (масалан, адреналин) томирларни торайтирувчи таъсири учциклик антидепрессантлар ёки МАО ингибиторлари томонидан кучайтирилиши мумкин.\n«Парагурух аллергия» номли ҳолатлар билан азоб чекаётган беморларда, фақат таркибида метилпарабен сақламайдиган ампула ёки карпулалар ишлатилиши мумкин (кўп марталик дозалар учун флаконлар метилпарабенни консервант сифатида сақлайди).\nОдатда бронхиал астмаси бўлган беморларда сулфитларга, хусусан натрий метабисульфитига юқори сезувчанлик кузатилади. Бунда қусиш, ич кетиши, нафасни қийинлашиши, астманинг ўткир хуружлари, онгни бузилиши ёки шок ҳолати ривожланиши мумкин.\nХомиладорлик ва лактация даврда қўлланилиши\nҲомиладорлик вақтида маҳаллий оғриқсизлантириш оғриқ қолдиришга эришишнинг стресс усули ёки хирургик операциялардаги анестезия эмас. Артикаин бошқа анестетикларга нисбатан йўлдош тўсиқдан камроқ даражада ўтади.\nАгар препаратни юборилганда ножўя таъсирлар ёки токсик таъсирнинг белгилари масалан, бош айланиши, ҳаракат нотинчлиги, ступор, пайдо бўла бошласа, унда дарҳол инъекцияни тўхтатиб, пациентни эса, горизонтал ҳолатга ётқизиш керак. Нафас йўлларининг ўтказувчанлигини таъминлаш, пулс ва артериал босимни назорат қилиш лозим. Хатто симптомлар оғир бўлмаса ҳам, вена ичига қуйида кўрсатилган дори воситаларини қўллаб, инфузия қилишни бошлаш тавсия қилинади. Нафас олиш бузилган ҳолларда, ҳолатни оғирлигига қараб, кислород бериш керак; зарурати бўлганида сунъий нафас бериш (оғиздан бурунга) ёки трахея интубациясини назоратли ўпка вентиляцияси билан бирга қўллаш керак.\nҚон айланишининг оғир бузилишида, шунингдек шокда, сабабидан қатъий назар, инъекцияни тўхтатиш ва қуйидаги чораларни кўриш керак: пациентнинг горизонтал, оёғи озгина кўтарилган ҳолатини таъминлаш, нафас йўлларининг ўтказувчанлиги таъминлаш (кислород инсуфляцияси), мувозанатланган электролит эритмани вена ичига инфузион юбориш йўлга қўйилади; глюкокортикоидларни (масалан, 250-1000 мг метилпреднизолон) вена ичига юбориш, суюқлик ўрнини қоплаш (зарурат бўлганда плазмоэкспандерлар ва одам албуминини ишлатиш тавсия қилинади) лозим.\nХавфли циркулятор коллапс ва кучайиб борувчи брадикардия ҳолатларида – дарҳол эпинефринни (адреналин) вена ичига инъекция қилиш лозим.\n1 мл (1:1000) адреналин эритмаси 10 мл гача суюлтирилада ва шу эритманинг 0,25-1,0 мл (0,25-1,0 мг адреналин) секин юборилади. Пулс тезлигини (юрак аритмияси) ва артериал босимни назорат қилиб туриш лозим. Бир юборганда бу эритманинг 1 мл дан ортиғи юборилмасин! Агарда бу доза етарли бўлмаса унда инфузион эритмага адреналин қўшилади (томчилаб юбориш тезлиги пулс тезлиги ва артериал қон босимга қараб белгиланади).\n2 мл дан инъекция учун эритма.\nҚуруқ, ёруғлиқдан ҳимояланган жойда, 25°С дан юқори бўлмаган ҳароратда сақлансин. Музлатилмасин.


«Гулханлар мамлакати» бўйлаб саёҳат (фото+видео)\n16:40 / 30.07.2017\n"Гулханлар мамлакати" номини олган Озарбойжон ўзининг бой тарихий ва маданий мероси билан мақтанса арзийди. Мамлакатдаги кўплаб тарихий ёдгорликларининг ЮНЕСКО маданий мероси рўйхатига киритилиши бунинг исботидир. "Кун.уз" мухбири Ўзбекистондаги Ҳайдар Алиев номидаги Озарбойжон маданият маркази таклифига биноан бир гуруҳ журналистлар қаторида Озарбойжоннинг диққатга сазовор тарихий ва маданий масканларида бўлиб, шу ҳақида ҳикоя қилади.\nОзарбойжон Республикасининг аҳолиси - 10 миллионга яқин, майдони эса 86 600 квадрат километрни ташкил қилади. Мамлакат бу икки кўрсаткич бўйича Кавказ орти мамлакатларининг энг йириги ҳисобланади. Пойтахти - Баку шаҳри. Давлат тили - озарбойжон тили.\nНефть ва газ қазиб чиқариш, кимё саноати, металлургия, қишлоқ хўжалиги каби соҳалар мамлакат саноатини ташкил қилади. Озарбойжон иқтисодиётини тирик организмга қиёслайдиган бўлсак, айтиш мумкинки, унинг "томирларида" нефть оқади. Нефть ва газнинг кўплиги қадимданоқ бу мамлакатни дунёга танитди. Шу боис бу ерда бинолар қурилиши ва буюмлар тайёрлашда гулхан шаклига алоҳида эътибор қаратилиши кўзга ташланади.\nАгар ўзингизни палеолит даврида ҳис қилгингиз келса, сизга Озарбойжондаги очиқ осмон остидаги музей ҳисобланган "Гобустон"га боришини тавсия қиламиз. Бу ерда қоятошлардаги кўплаб тасвирлар билан бирга "гавалдаш" номли қадимий зарб асбобини ҳам кўриш мумкин.\nЭрамизнинг ўрта асрларига "саёҳат қилиш" истаги туғилса, "Ичеришеҳер" ("Ичкари шаҳар")га ташриф буюринг. Бу ерда Қиз қалъаси (XI-XII асрлар), Ширвоншоҳлар сарой мажмуаси (XV аср) ҳамда ўрта асрнинг кўплаб тарихий ёдгорликлари, шунингдек турли музейлар ва дўконлар бўйлаб сайр қилишингиз мумкин.\nДарвоқе, Озарбойжон музейлари менда жуда катта тассурот қолдирди. Бу борада Ўзбекистоннинг ўрганса арзигулик жиҳатлари кўп. Мамлакатдаги музейлар замонавий технологиялар билан таъминланган бўлиб, улар зиёратчиларга тарихий даврлардаги муҳитни янада яққол акс эттиришда ёрдам беради.\nМасалан, "Гобустон"да қадимий ялла рақслари музей деворларидаги экранларда акс эттирилади, бир хонадан бошқасига ўтганингизда ўша даврга хос бўлган товушларни эшитишингиз мумкин ёхуд йиғилган гилам шаклида қурилган Баку Гиламлар музейини олайлик - бу ерда қадимда гиламларнинг тўқилиши ва шу каби жараёнлар деворлардаги экранларда намойиш этилади (бир қараганда уларни шунчаки расм деб ўйлашингиз мумкин, лекин ҳар бир экран орқали ўзига хос жараёнлар акс эттирилади). Музейларнинг поллари алоҳида диққатга сазовор - Гилам музейида турли гиламлар тасвири, "Гобустон"даги музей полида эса ибтидоий одамлар ҳаракатлари тасвирланади.\nОзарбойжонда давлат тилига бўлган ҳурмат жуда кучли эканига гувоҳ бўлдик. Ўзбекистонда ўзбек тили билан бирга рус тилида сўзлашувчи ўзбеклар ҳам талайгина, бироқ озарбойжонликлар зарурат бўлмаса, фақат озарбойжон тилида сўзлашишади. У ерда кўпчилик рус тилини тушунмайди ҳам. Жамоат транспортлари ва маданий масканлардаги ёзувларнинг барчаси - озарбойжон ва инглиз тилларида. Кўча-кўйда маҳаллий аҳолига озарбойжон ёки инглиз тилида мурожаат қилган маъқул. Тилларимиз бир-бирига яқин бўлгани боис ўзбек тилидаги гапларимизни тушунганлар ҳам бўлди, албатта. Шу ўринда Ўзбекистонда кўп бўлган озарбойжонлик кишининг бир гапи мени ўйлантириб қўйди: "Сизларда ўз она тили турганда фақат рус тилида сўзлашувчи ўзбеклар ҳам кўп негадир, бизда ундай эмас. Бизга русча мурожаатдан кўра ўзбекчаси маъқул, биз тушунамиз"...\nТаъкидлаш жоизки, мамлакатда ўзбекларга бўлган ҳурмат юқори. Тарихий шаҳарларимизга қизиқиш билдирганлар, Ўзбекистон ҳақида илиқ фикрлар билдирганлар ҳам кўп бўлди - меҳмонхона ходимидан тортиб то матбуот раисигача. Шу ўринда қизиқ бир жиҳат бизни бефарқ қолдирмади - Бакудаги Тарих музейи ходими Ўзбекистондан эканимизни билгач, ҳурмат юзасидан кийимини алмаштириб, оқ кўйлак кийиб чиқди ва юртимиз ҳамда алломаларимиз ҳақида ёқимли фикрлар билдирди.\nШунингдек озарбойжонликлар Биринчи Президентимиз И.А.Каримов ва амалдаги юртбошимиз Ш.М.Мирзиёевни катта ҳурмат билан тилга олишди. Озарбойжондаги Митти китоблар музейида Ислом Каримов ҳамда мустақиллик ҳақидаги китобларнинг мавжудлиги эса фахр туйғусини уйғотди. Озарбойжонликлар Ўзбекистонни қардош халқ дея тилга олиб, мамлакатимиз билан барча соҳалар, жумладан туризм, ОАВ ва таълим соҳаларида ҳам ҳамкорлик қилиш истагини билдиришди.\nТаъкидлаш жоизки, ўзбекистонлик журналистлар гуруҳи саёҳатини ташкил қилишда Озарбойжоннинг Eurasia Travel компанияси яқиндан ёрдам берди ва келгусида бу мамлакатда бўлиш истагида бўлган кишилар учун ёрдамга шай эканини маълум қилди. Саёҳатнинг турли шаклларда тақдим этилиши кўпчиликни бефарқ қолдирмаса керак - компания турли меҳмонхоналардан жой ажратиш билан бирга озарбойжон хонадонларида меҳмон бўлиш хизмат турини ҳам тақдим этади ва табиийки, бу сайёҳлар учун хизматнинг бошқа турларига нисбатан арзонга тушади.\nМуаллиф: Лола Рахмонбоева


1 октябрдан юртимиз кинотеатрларида «Ибрат» фильми намойиш этилади - Daryo\n12:03, 29.09.2020 23406\nЖорий йил 1 октябрдан «Ўқитувчи ва мураббийлар куни» муносабати билан юртимиз кинотеатрларида «Ўзбеккино» Миллий агентлиги буюртмасига биноан «Киномания» студияси томонидан суратга олинган «Ибрат» бадиий фильмининг премьераси бўлиб ўтади. Фильм шоир, таржимон, тарихчи ва тилшунос олим, жадидчи Исхоқхон Ибрат ҳақида бўлиб, унда олимнинг машаққатга бой ҳаёт йўли тасвирланган.\nФильмнинг катта премьераси 1 октябрь куни қайта таъмирдан чиққан Алишер Навоий номидаги киносаройида бўлиб ўтиши режалаштирилган.\n«Ибрат» фильмида профессионал актёрлар ансамблини ўзига хос ролларда кўриш мумкин. Ибрат Искандариядаги саёҳатида икки ватандошига ёрдам беради. Улардан бири ҳатто ўз юртини ташлаб, Ибратнинг хизматига чоғланади. Бу рол Ўзбекистонда хизмат кўрсатган артист, марҳум санъаткор Абдурайим Абдуваҳобовнинг ҳаётлик чоғидаги сўнгги ижроси бўлиб қолди. Шу билан бирга, марҳум санъаткор, профессионал дубляж актёри Ўзбекистонда хизмат кўрсатган артист Ғайбулла Ҳожиевнинг ҳам сўнгги ролини кўришимиз мумкин.\nФильм режиссёри Жаҳонгир Қосимов, сценарий муаллифлари Нурилло Аббосхон ва Абдуқаюм Йўлдошев, постановкачи оператор Рустам Муродов, постановкачи рассом Дониёр Абдураҳмонов, композитор Дмитрий Янов-Яновский. Фильмда ролларни Фарҳод Маҳмудов, Саидкомил Умаров, Карим Мирҳодиев, Акбархўжа Расулов, Шаҳзода Матчонова, Зулхумор Мўминова ва бошқалар ижро этишган.\n14:28, 20.09.2020 168349\n23:44, 27.09.2020 111093\n15:20, 07.10.2020 123986\n20:35 Бугун 1036\nРоссияда сўнгги суткада қарийб 16 минг кишида COVID-19 қайд этилди\n20:22 Бугун 3318\nУйдаги эрта қаришга сабаб бўлувчи буюм ва камчиликлар\n20:10 Бугун 6828\nҚозоғистонда Сардоба фожиаси оқибатида бошпанасидан ажралганларга янги уйлар топширилди\n20:00 Бугун 4367\n22:51, 18.10.2020 112380


Узбек кураши тараккиётида жаркургонлик полвонларнинг урни - Сурхондарё полвонлари\nУзбек кураши тараккиётида жаркургонлик полвонларнинг урни\nУзбек кураши тараккиётида жаркургонлик полвонларнинг урни (К. Мамадиёров (Термиз ДУ, катта укитувчи), У. Мамадиёров (ТермизДУ, талаба))\nВатанимиз мустакилликка эришгач, жисмоний тарбия ва спортнинг миллий хусусиятларини ривожлантириш хамда такомиллаштиришга эътибор янада кучайди.\nКураш инсонлар пайдо булиши билан майдонга келган. Даврлар утиб бориши жараёнида ривожланиб борган ва кадрият даражасига етган. Жаркургон кадимдан узининг полвонлари билан нафакат Сурхон вохасида, балки республика ва ундан ташкари мамлакатларда хам машхур булиб келган, булар узининг узок ва кенг тарихига эга. Айникса, ХХ асрнинг 50-йилларига келиб, жаркургонлик Ражаб полвон Давлатов, Малик полвон Рахимов, Хайит полвон Турдалиев, Суюн полвон Турсунов, Шафоат полвон Валиев, Нуркобил полвон Холиёров, Туран полвон Эргашев сингари полвонлар элнинг шухратини, довругини оламга танитган эди.\nЖаркургон туман Алишер Навоий ширкат хужалиги (хозирги Корабура махалласи)да тугилган Хайит полвон Турдалиев жаркургонлик полвонлар ичида узининг спорт махорати билан алохида ажралиб туради. Хайит полвон укувчилик давридаёк Жаркургоннинг етук полвонлари билан беллаша олган. Хайит полвон 1960-йилларнинг бошида тумандаги Туран полвон, Эргаш полвон ва Рахмон полвон каби довруги чиккан полвонлар устидан галаба козонган.\nХайит полвон 1962 йилдан 1966 йилгача Узбекистон биринчиликларида, Урта Осиё ва Козогистон республикалари полвонлари билан булган миллий кураш буйича учрашувларда катнашиб, 5 марта 1-уринни эгаллади. Айникса, Тбилиси, Таллин, Олма-Ота каби шахарларда собик иттифок биринчилиги учун утказилган катор мусобакаларда катнашиб II-III уринларни кулга киритди.\n1970-йилларга келиб туманда катор полвонлар етишиб чикди: улар Сафар Косимов, Урол Курбонов, Йулдош Норматов, Холиёр Элмуродов, Тохир Дурдиев, Йулдош Сафаровлардир. Сафар полвон Косимов устоз полвонлардан бири булиб, у киши хакида алохида тухталиб утишни жоиз деб биламиз. Сафар Косимов Минор кишлоги Алишер Навоий махалласида таваллуд топди, ёшлигидан кураш тушишни урганди. У даврага тушганда халк карсаклар билан кутиб оларди ва унинг кураш тушишини катта кизикиш билан томоша киларди. У Тошкент тиббиёт олийгохида тахсил олди ва курашнинг «Самбо» тури билан мунтазам шугулланди. 1972 йили республика мусобакаларида иштирок этиб, фахрли I уринни эгаллади ва спорт устаси деган унвонни олишга сазовор булди. Бир неча бор республика ва Халкаро турнирларда иштирок этиб, голиб булди. Сафар Косимов Термиз шахрида 2005 йилда фахрийлар уртасида утказилган жахон биринчилигида 81 кг вазн тоифасида барча ракибларини догда колдириб, олтин медаль сохиби булди.\nСафар Косимов кураш сир-асрорларини ёш полвонларга ургатиб, севимли устозга айланди, катор шогирдлар етиштирди. Жумладан, Нормат полвон, Даврон полвон, Шавкат Ибрагимов, ака-ука Абдураззок ва Уста Устаевлар, Кувондик ва Уткир Мамадиёровлар фикримизнинг исботидир. Унинг шогирдлари республика ва Халкаро спорт мусобакаларида голиб ва совриндор булишиб, вохамиз спортининг шаъни ва шарафини кутармокдалар.\nЖаркургоннинг фахри хисобланмиш хозирда етишиб чиккан ёш иктидорли ва таникли полвонлар Уткир Курбонов, Нуриддин Ортиковлар юртимиз байрогини баланд кутармокдалар ва бу ажойиб анъанани муносиб давом эттирмокдалар.\npage revision: 0, last edited: 16 Jul 2010 11:15


14:00 / 04.06.2020 1101 pdf Ўқиш режими + -\n«Китоб» сўзи «ёзиш» ўзагидан олинган бўлиб, «ёзилган» деган маънони англатади. Бир тўп ёзилган варақларнинг муқова орасига олингани «китоб» деб ишлатиб келинган.\nАслида эса у кенгроқ маънони ифодалайди. Қуръони Каримнинг номларидан бири ҳам «Китоб»дир. Исломда «Аллоҳнинг Китобида», «Китоб ва Суннатда» каби иборалардаги «Китоб» Қуръон демакдир.\nШунингдек, Ислом адабиётида бир неча фасл ва бобларни ўз ичига олган бир мавзу ҳақидаги маълумотлар тўпламини ҳам «китоб» деб аташ одат бўлиб қолган. «Ҳаж китоби», «Рўза китоби» кабилар шу жумладандир.\nФиқҳ китобларининг барчалари «Поклик китоби»дан бошланади. Фиқҳ илмида баҳс юритиладиган масалаларнинг энг муҳими бўлган намознинг калити бўлгани учун ҳам, поклик ҳақидаги китоб бошқаларидан аввал келтирилади.\n«Поклик» араб тилида «таҳорат» дейилади. Араб тилидаги китобларда бу мавзу «Таҳорат китоби» деб аталади. Аммо бизда асосан намоз ўқиш учун бажариладиган, арабча «вузуъ» деб аталадиган покланиш амалини «таҳорат» дейиш одат бўлиб қолгани учун «Таҳорат китоби»ни «Поклик китоби» деб атадик.\n«Поклик» – «таҳорат» сўзи луғатда «тозалик» ва «озодалик» маъносини англатади.\nШариатда эса ғусл, таяммум каби асосан намоз ўқиш учун керак бўлган покланиш ишларига таҳорат дейилади.\nИсломда поклик иймондан ҳисобланади. Ислом поклик ва покланиш ишларига ўта жиддий назар билан қарайди. Дунёда Исломдан бошқа ҳеч бир дин, тузум ёки фалсафа покликни, озодаликни иймон иши даражасига кўтармаган.\nИсломда эса бу нарса иймон иши бўлиши билан бирга, поклик бўлмаса, банданинг ибодати ҳам қабул бўлмайди. Исломда барча ибодатларнинг қабул бўлиши учун аввало банданинг қалби, нияти пок бўлиши керак.\nҚолаверса, ибодатларнинг қабул бўлиши учун инсоннинг бутун танаси, кийим-боши ва ҳатто ибодат жойи ҳам пок бўлиши шарт. Пок бўлганда ҳам, каттаю кичик, кўзга кўринадигану кўринмайдиган барча нопокликлардан холи бўлиши керак. Ана шундай покликка эга бўлмаган банда Аллоҳга ибодат қила олмайди. Яъни намоз ҳам ўқий олмайди, Қуръонни – Мусҳафни ҳам ушлай олмайди.\nИсломда ибодатларнинг қабул бўлиши уларнинг поклик асосида адо этилишига боғлиқ. Бизда поклик йўлида қилинган ҳар бир иш юқори баҳоланади ва уни қилган кишига улкан ажр-савоблар, олий мартабалар бор.\n13:00 / 04.06.2020 710\n08:00 / 05.06.2020 1520\n2048 05:00 / 18.01.2017\n603 19:20 / 01.06.2020\n1298 15:33 / 02.03.2019\n1837 05:00 / 17.02.2017


Президент портали ҳақида « Ўзбекистон Халқ Ҳаракати\nПрезидент портали ҳақида\n03 May 2019 - 9:16\nV.Холис ҳуқуқий таҳлил\n(Президент портали ҳақида)\nИнсон дард ҳасратларини тинглаш, ҳуқуқшунослик тилида айтганда инсон ҳақ-ҳуқуқларини ҳимоя қилишда икки ярим йил ичида жуда катта ишлар қилинди.\nЭнг катта муваффақият, албатта Президент портали бўлганди. Кейин қонунларга ўзгартиш ва қўшимчалар киритилиб, унинг тадрижий давоми Халқ Қабулхоналари ташкил этилди. Шундан кейин ҳуқуқ-тартибот, суд идораларида масъулият кучайди.\nХалқ Қабулхоналари ишга тушганидан сўнг Президент томонидан яна бир самарали тадбир амалга оширилди. Ҳуқуқ-тартибот ва суд идораларида молиявий ва моддий аҳвол яхшиланганидан сўнг ходимлар ўз ўтирган мансабидан ажралиб қолмаслик учун хушмуомалалик билан одамларни қабул қиладиган бўлди. Халқнинг кайфияти кўтарилди.\nУчта самарали босқични санадим. Бу масалани янада давом эттирса бўлади.\nНима учун бундай самарали ишлар ва яхши натижага бор йўғи икки ярим йилда эришилди?\nБунинг сабаби биринчи Раҳбарнинг бевосита ташаббуси билан бўлди. Чунки, Президент бу муаммоларни 2004 йилдан буён биларди. Ўзбекистонда ҳеч ким Ш.М.Мирзиёев каби мамлакатни (бўрттириш бўлсаям айтаман) пиёда кезиб чиққан одам йўқ. Шу билан бирга борган жойларида муаммонинг илдизини билувчи кишилар билан учрашганлигини гувоҳлар айтсин. У қишлоқ хўжалигими, таълимми, суд-ҳуқуқми, мудофаами барча соҳада муаммони биладиган, унинг ечимини ҳам кўрсата оладиган кишиларнинг, мутахассисларнинг фикрини олган, аммо, уларни тадбиқ этишда имконият бўлмаганди.\nШу билан биргаликда ҳозирги пайтда Президент қарорлари ва Фармонларида эски Вазирлар Маҳкамаси ҳуқуқшуносларининг дунёқараши ҳамда тафаккури доирасида Хулосалар чиқарилаётганлиги кўриняпти.\nЭски иш услубига ўрганган «сувдан сокин, майсадек майин» Парламент эса Вазирлар Маҳкамаси томонидан тақдим этилаётган қонун лойиҳаларини кенг муҳокама қилмасдан ўтказиб юборяпти. Баъзи қарорлар Фуқаролик Кодекси ва бошқа қонунларга номувофиқ бўлиб қолаётгандек назаримда. Бу хато ва камчиликларни биладиган ҳуқуқшунослар эса «менга нима?» қабилида ўз фикр-мулоҳазаларини билдириб қабул қилиниаётган Қонунлар нуфузини оширишга уринмаётгандек, менимча. Конституцион судга биров мурожаат қилганини ҳар ҳолда эшитмадим. Оқибатда хато ва камчиликлар Президент билиб қолгач тузатишлар киритиляпти. Баъзилари эса Президентгача етиб бормаяпти, натижада қолиб кетяпти.\nМайли қайси қонунларда нималарни ўзгартириш кераклиги ҳақидаги гаплар (ўзим билганим)ни кейинга қолдирсакда, Халқ қабулхонаси масаласига қайтсак.\nПрезидентга хат киритиш аҳволи бундан тўрт йил олдин жуда мудҳиш эди. Тадбиркор бир танишим, ўзининг бизнесини биров тортиб олаётганлигини, у одам катта амалдор бўлгани учун фақатгина Президент И.Каримовга хат киритса, бизнесини сақлаб қолиши мумкинлигини менга айтган пайтда, мен ҳеч қандай услуб билан бу ишни амалга оширишга чорам бўлмагач, ўша пайтда, юрагим ачишганидан ёзган мақоламни сизларга ҳавола қилсам. Ўша танишим менга «одамлар хатингни Россия Президенти В.Путинга ёки Қозоғистон Президенти Н.Назарбоевга юборсанг, хат ўшаёқдан келсагина И.Каримов ўқиши мумкин экан дейишяпти, шунга нима дейсан?»-деб сўраганди. Унинг айтишича, бу услуб билан баъзи тадбиркорлар мақсадига етаётган эканлар. Унинг бу фикрига мен жиддий эътироз билдирдим, тўғриси уялдим. Чунки, нега энди бизнинг муаммони ечиш учун бошқаларга мурожаат қилсак деган ҳис мени шу ҳолга солиб қўйди. Бир неча кун хафа бўлиб юрдим, ичимдаги зардобни чиқариш учун мана шу мақолани ёзиб, Аллоҳга таваккул қилиб, интернетга қўйгандим.\nБу мақола Россиянинг проза ру сайтида ҳозирам турибди. Мақоланинг ўзбекча «ў», «қ», «ғ», «ҳ» ҳарфларини Россия дастури қабул қилмаганлиги учун хатолар учун олдиндан узр сўраган ҳолда ҳукмингизга хавола қилсам:\nПодшога хат киритиш\n2015 йил 22 январь\nИстеъдодли ёзувчи Абдулла Кодирийнинг «Ўтган кунлар» романида Қўқон хони Худоёрхонга хат киритишнинг имконияти кўрсатиб берилган.\nКумушни висолига етолмаган Хомид (фильмдаги Х.Умаров) Худоёрхоннинг мулозимларидан бирини пора эвазига қўлга олади ва Отабекни ҳамда унинг кайнотаси Мирзакарим қуттидорни давлат хоини сифатида айблаб ўлим жазосига ҳукм қилдиради.\nАммо, фахм-фаросатли Кумушбиби турмуш уртоги Отабек ва унинг отаси Юсуфхожининг айбсизлигини исботловчи хатни кимсан Худоёрхоннинг тахти ёнига олиб келиб, уни шахсан подшои олам Худоёрхоннинг узига топширади.\nДабдаба-а – асъасага урганган, узини дунёдаги энг адолатли шохлигига мулозимлари ишонтирган ва бу хакикатга рози булган кимсан Худоёрхон аёл кишининг килган жасоратига койил колади. Хатни укиб булгач жаллод кундасига буюрилган Отабек ва Мирзакарим куттидор хон саройига кайтарилади.\nШунда дунёдаги адолатли шох хисобланмиш Худоёрхон Кумушбибини огохлантиради:\n–Синглим (кандай мехрибон хон-а!), сиз ёпингичингизни ёпиб бир чеккада утириб туринг. Эрингиз ва отангизни такдири сизнинг ҳам одобингизга боглик (деярли шундай сузлар).\nКумушбиби чеккада жим утиради. Отабек ва Мирзакарим куттидор келтирилади.\nХоннинг узи Отабекни тергай бошлайди. Отабекнинг жавобларидан сунг вазият узгариб, Хон Отабекнинг хоинлигига ишонмай бораётганини кўрган Бош маслахатчи Мусурмонкул ташаббусни уз кулига олади ва Хоннинг фикрини олдинги холатга кайтаради.\n–Жаллод, деб буюради хон, Кумушбиби келтирган хатни гижимлаган холда.\nАммо, шу пайт Тошкентдан чопар келиб Юсуфбекхожи Тошкент дарвозасини Худоёрхон лашкарларига очиб берганлигини хабардор килувчи хат келтиради ва Отабек ҳамда Мирзакарим куттидор улим жазосидан кутилиб колади.\nТасаввур килинг, Юсуфбекхожи дарвозани очиб берганлиги хакидаги хабар бир соатга кечикди, дейлик. Унда Отабек ҳам, Мирзакарим куттидор ҳам бошидан жудо булган буларди.\nАбдулла Кодирий бу эпизод билан Қўқон хонининг канчалик кибр хавога берилганлигини, хонлик худудида соглом фикр юритиш имкони булмаганлигини тасвирлаб берган.\nЭпизоднинг энг кизик жойи, унинг якунидир. Тошкент кулга киритилганлигини эшитган Хоннинг бош маслахатчиси Мусурмонкул хозиргина бошидан жудо булиши мумкин булган Отабекка зарбоп тун кийдиради.\nБиз бу эпизодни кинода кўрганмиз. Хоннинг уз маслахатчиси олдида ночорлигини кўриб, унинг устидан кулганмиз ва бундай ишлар бизга ёт деб кибрланганмиз.\nАммо, худди шунга ухшаш холат 1996 (балким ундан бир икки йил кейин) йилда Россиядаям булган. Мудофаа вазири Сергеев собик Югославия худудида булаётган бир операцияда НАТО кучларини догда колдириб, худудни эгаллаб олади.\nУ давлат бошлиги, Россия Президенти Арчаев ёнига кириб, бу хакда рапорт беришидан олдин кийин ахволда колади. Чунки, у бу ишни Президент кандай бахолашини билмасди. Унинг, яъни Президент атрофидагилар ҳам бу гап хушхабарми ёки шумхабарми айтолмасдилар. Хозир Сергеевнинг боши омон колади ёки мансабидан жудо булади, олдиндан хеч ким билмасди. Шунинг учун Сергеевга хеч ким хайрихохлик билдирмайди.\nСергеев Россия Президенти (рахматлик) Арчаевнинг ёнига киради. Булган вокеани доклад килади. Арчаев вокеани англагач, Сергеевга рахмат айтиб, мен Клинтонни бопладим дейди, баралла.\nБу гапдан сунг бутун сарой, кечирасиз Президент аппарати ходимлари Сергеевни табриклашга чогланишади.\nБитта мисолни Қўқон хонлигидан келтирдик. Иккинчи мисолни Бухоро амирлигидан келтирсак.\n–Якинда Россия империяси сизларга хужум уюштирмокчи, уларга карши курашиш учун Англия сизларни замонавий қурол-аслаҳа билан таъминлашга кодир деб хат келтирган элчига «менинг ота-бобом йиккан тилло ва олтинларни ишлатишга ҳаққим йук»-дея элчининг бошини узган Амир Музаффарни айтсакмикан ёки Кизил Армияга карши курашиш мумкин деб Мадаминбек ёки Шермамат (Кўр Шермат)нинг хат келтирган элчиларини камаб куйган амир Олимхонни айтсакмикан, хайронман.\nЯна бир гап. Тахминан 1940 йилларда Амир Олимхоннинг ахмоклиги тасвирланган кинофильм олинишидан олдин бош роль ижрочисига Амир Олимхоннинг чопони музейдан келтирилиб, кийдирилади, актер гримланади. Шунда артист ёки режессерлардан бири шумлик килиб, актерни шу кийимда Бухоро бозорига, фойтунда олиб боришни таклиф килади.\nАктер бозорга борса, бутун халқ унга таъзим килиб кутиб олади. Актер бир бало килиб кайтиб кетади. Лекин оломон «Амиримизни кайтариб беринг» – дея, актерлар жойлашган мехмонхонага етиб келишади.\nМенимча, шу оломон ичидагилардан бир нечтаси камалгач, вокеа тинчитилган булса керак.\nХалқ нега Амирни согинч ила кутиб олди?\nАхир кора халқка, кечаги қулларгага озодлик, эркинлик, рахбарлик берилди-ку.\nАфсуски, эркинлик олган бу кишилар тез кунда аввалги душманлари – бойлардан уч ола бошладилар. Акл-фаросати, ишбилармонлиги эвазига завод, фабрика қуришга чогланган шахарлик бойлар ҳам, дехкончилик, чорвачилик, богдорчилик эвазига бойиган бойлар, ўзига тўқ дехконлар кулок дея камалди, сургун килинди. Бола чакаси кучада колди. Галла экилмади, минг йиллик савдо чегаралари ёпилди, четдан товар келтирилмади, чорва моллари суйиб йук килинди, колхузларга топширилиб адои тамом килинди. Халқ оч ва нахор колдирилди.\nКорни оч одамга гул бериб кунглини олиб курингчи! Шунинг учун авом халқ озодликданам, эркинликданам безиб, кибр хаволи булсаям амирини согинганди.\nУша пайтда амир Олимхон Афгонистонда эди. У Гитлер СССРни урушда енгишини жуда истар ва подшоликни кайтариб олиш орзусида яшарди.\nКизик, амир Олимхон айни уша пайтларда нега Оллох уни жазолаганлигини англаб етдимикан? Бандаларининг арз-додини эшитмаган, уларнинг оху-ноласини тингламаган. Уларнинг яхши яшаши учун курашмай, умрини айшу-ишратда утказган амирнинг охирги афсус-надоматлари не булган экан?\nБиронта европа демократияси ва узимизнинг кадриятларни яхши тахлил киладиган одам билан сухбат кўрдимикин?\nМенимча, у бундай одамлар билан учрашган ва уша киши амирга жадидларни бекор йук килганини, авом халқнинг ахволидан куюниб, танкидий маколаларни ёзганларни, чоп этганларни, адолатсизлик килган амалдорларни фош килган газетчиларни нотугри кувгин килганини айтган.\nВа охирида уша зиёли киши бундай деган:\n–Эй амири олам, хураётган итдан қўркманг. Атрофингиздаги мушуклардан кўра, улар салтанат қўриқчиларидир.\nШуни унутмангки, Расули Акрам айтганлар, уч кишининг дуоси тугридан-тугри бепарда Аллох Таолого етиб боради.\n–Амалдорларнинг зулмига учраган мазлумларнинг;\n–Боласининг кийналганини кўраётган ота-онанинг;\n–Бошка шахардан келган мусофирларнинг.\nСиз эса жаноб амир бу хадисни тафаккур килмадингиз.\nСовет хукуматининг хакикатни яшириш, мустакил фикрловчиларни кувгин килиши, камаш каби зулмиям бир кун эмас бир куни жазога тортилади. Аллох ҳамма нарсанинг устида Коим тургувчидир.\nP.S. Бу дардларни ёзишга булган сабаб, бир тадбиркорнинг юздан ортик ишчиси кучада колиб кетаётганлиги хакидаги оху ноласини кимга айтишни билмаётгани хакидаги мунгли хасратидан кейин битилди. Футбол бошланаётгани туфайли кискарок килдим. Худо хохласа давоми бор.\nМана шунақа бўлганди ўшанда. Айтмоқчи, нега ўшанда мен мақола номини шундай қўйгандим? Яъни, «Президентга хат киритиш» эмас «Подшога» чунки,бу гап билан мен юртбошига «Президентга эмас подшога ўхшаб боряпсиз жаноб Президент»- демоқчи бўлгандим. Яқинда бир рус аёли, маҳаллий суд-ҳуқуқ, солиқ амалдорлари уни тингламаётганини айтиб, нима қилса унинг аризасини кўриб чиқишлари мумкинлиги ҳақида сўраб қолди. Мен у кишига шундай дедим «ўша амалдорнинг олдига борингда, ариза топширишдан олдин, унинг кўзича насронийча чўқининг, кейин рус тилида унга: «Эмир Хазратлари помогите денг ишингиз битади», деб маслаҳат бердим. У аёл борди, аммо, мен айтган гапни қилмабти, ишиям битмади.\nЭнди одамлар ҳақ-ҳуқуқларини ҳимоя қилиш, уларнинг муаммоларини ечишда Халқ қабулхонаси икки ярим йилда қилган ишнинг тўртинчи самарали босқичи ҳақида.\nХалқ қабулхонасига қилинган мурожаатлар сони ҳозиргача икки миллионлик чегарадан ўтгандир. Ҳисоботлар, рақамлар қоғозда жойидалигини биламиз. Аммо, ижтимоий тармоқларда норозиликлар кўп. Ўша рақамбозлар Фейсбук ёпилишидан қанчалик манфаатдор эканлиги ҳақида шубҳа қилмасак ҳам бўлади.\nХалқ қабулхонасида ишлайдиган кишиларнинг кўпчилиги яхши, тажрибали ҳуқуқшунослар эдилар. Улар мана шу икки йил ичида халқ дардини эшитиш, одамийлик қилиш бўйича яхшигина кўникма ҳосил қилдилар. Шубҳасиз кўпчиликка ёрдами ҳам тегди. Аммо, уларнинг бу ишлари сиёсат қилиш йўли билан бўлди. Улар ўз касбий ва ҳаётий тажрибасидан келиб чиқиб, баъзи кишиларни мансабдан олдилар, хуллас муаммоларни ечдилар. Лекин, Қонунда Халқ қабулхонаси талабини бажармаса нима бўлиши бўйича конкрет таъсир чораси йўқ.\nСовет замонида яшаган биладилар Халқ қабулхонасининг иши СССР пайтидаги Халқ Контроли қолипига тушиб қолди. Аммо, Халқ Контролида катта ваколатлар бор эди. Улар муаммоларни ўзлари текширишар, рейдлар ўтказишар ва текширув ҳужжатларини тергов органларига берар эдилар.\nЛекин, бу эски, самарасиз услуб.\nМенимча, Халқ қабулхоналари штат бирликларини тўлиғича, уларнинг ҳуқуқшунос бошлиқларига судьялик мақоми бериб, Маъмурий Судга ўтказиш керак. Унинг ҳозиргача қилиб келаётган функцияларини Адлия Вазирлигининг жойлардаги идораларига топшириш керак.\nЧунки, Маъмурий судларда штат бирликлари етишмаяпти. Адлия идоралари бўлимлари эса ҳамма туманларда очилди. Президент Порталига қилинаётган мурожаатлар учун интернетдан фойдаланиш услуби кенг қўлланилиши мақсадга мувофиқ.\nМаъмурий судларда айнан ҳар қандай амалдорнинг ақлини жойига келтириб, попугини пасайтиришга қонуний асослар яратилган. Шу билан биргаликда Маъмурий суд ишларини юритиш тўғрисидаги Кодексга тегишли ўзгартишлар киритиб амалдорларнинг ноқонуний хатти-ҳаракатлари ёки ҳаракатсизлиги бўйича шикоят қилиш доирасини кенгайтириб, давлат божини бир минимал оклад қилиб, ариза ва шикоятларни қабул қилишни соддалаштириш керак бўлади, менимча.


Исроил ва Фаластин ичимлик суви тўғрисидаги шартномани имзолади\nАҚШ президентининг Яқин Шарқ бўйича расмий вакили Жейсон Гринблатт.\nИсроил ва Фаластин ичимлик суви тўғрисидаги шартномани имзолади.\nБу ҳақда АҚШ президентининг Яқин Шарқ бўйича расмий вакили Жейсон Гринблатт 13 июль куни Қуддусда ўтган матбуот анжуманида маълум қилди.\nГринблатт сув шартномасининг имзоланиши Исроил ва Фаластин ўртасида 2014 йилда тўхтаб қолган тинчлик музокаралари қайта жонланишига омил яратадими, деган саволини жавобсиз қолдирди.\nГринблаттнинг билдиришича, ичимлик суви тўғрисидаги шартномага биноан Исроил Фаластинга йилига аввалги 20 миллион кубометр ўрнига 30 миллион кубометр сув етказиб бериш мажбуриятини олди.\nМазкур шартнома “сув лойиҳаси” доирасида имзоланди. Лойиҳага асосан Қизил денгиздан Ўлик денгизгача бўлган 200 километрлик масофада сув қуқури ётқизилади. Лойиҳа Жаҳон банки томонидан молиялаштирилмоқда.\nЛойиҳадан асосий мақсад Иордания, Исроил, Фаластинни ичимлик суви билан таъминлашни кўпайтириш ҳамда Ўлик денгизнинг қуриб қолиши олдини олишдир.


Энг арзон ва «бели бақувват» Galaxy M01 аллақачон Samsung сайтига чиқди! - Terabayt.Uz\nSamsung аввалроқ Galaxy M01 моделини Geekbench сервисида текшириб кўрган эди. Бозорга уни ўта арзон Realme C3 (Narzo 10A) ҳамда Redmi 8A смартфонларининг кушандаси сифатида тақдим этилиши кутилмоқда.\nЎҚИНГ: Samsung’нинг энг арзон смартфони – Galaxy M01 хусусиятлари сизга ҳам ёқади!\nКомпания энди Galaxy M01 смартфонининг ўзининг Россиядаги расмий сайтига ҳам чиқарди! Ҳиндистонда 2 июнда намойиш қилинадиган ушбу моделнинг нархи расман маълум бўлмаса-да, инсайдерлар унинг 130 доллардан кам баҳоланишини айтишган.\nSamsung маълумотларига кўра, Galaxy M01 диагоналига 5,7 дюймлик TFT-экранга эга; унинг тасвир аниқлиги эса HD+ форматида (720х1560 пикселлик). Смартфон саккиз ядроли процессор (Snapdragon 439 бўлса керак) базасида ишлайди, тезкор/ички хотираси эса 3/32 гигабайтлик.\nGalaxy M01 бош камераси 13 ва 2 мегапикселлик, селфи-камераси эса 5 мегапикселлик датчиклардан иборат. Аккумуляторининг ток сиғими 4000 мА/соатлик бўлиб, экран ўлчами ва бошқа хусусиятларини инобатга олсак, унинг қуввати анча вақтга етади.\nSamsung бу смартфонига бармоқ изи сканери ўрнатмаган, NFC ҳақида-ку гапирмаса ҳам бўлади. Корпусининг ўлчами 147,5х70,9х9,8 миллиметрга, вазни эса 168 граммга тенг.\nЎҚИНГ: Samsung ҳатто Galaxy M01’дан ҳам арзон яна битта смартфон тайёрлади!\n#Samsung #андроид смартфон #Samsung Galaxy M01


Беларус мухолифатчиси: 100 минг одам кўчага чиқса, Лукашенко қочиб кетади\n19 апрел 2021, Тошкент вақти: 08:23\nВалерий Цепкало сайловолди жараëнидан четлатилиши ортидан Беларусни тарк этган.\nБеларус президенти Александр Лукашенконинг сайловдан четлатилган рақиби Валерий Цепкало президентлик сайлови натижалари эълон қилиниши ортидан норозилик намойишлари бошланса, Лукашенко мамлакатдан қочиб кетишини тахмин қилди.\nМамлакатни 26 йилдан бери бошқариб келаётган Лукашенко учун 9 августга белгиланган президентлик сайлови аввалгилари каби осон бўлмайди. Айни пайтда¸ Лукашенконинг сайлов натижаларини сохталаштириш ва мухолифатга қарши босимни кучайтириш билан яна ғалаба қозониши кутилмоқда.\nТаниқли тадбиркор ва собиқ элчи Цепкало сайлов давомида¸ қолаверса унинг ортидан юз минглаб одам норозилик намойишларига чиқса, Лукашенко мамлакатдан қочиб кетишини кутиш мумкинлигини айтади.\nЦепкало Озодлик ва Америка овози радиоларининг қўшма лойиҳаси бўлган «Настоящее время» телеканалига берган интервьюсида аҳоли Лукашенкога қарши юришга чиқса, у «учоққа миниб, бошқа бирон ерга учиб кетишига» ишонишини айтди.\nЦепкалонинг сўзларига кўра, Лукашенко полиция ҳамда хавфсизлик хизматлари ёрдамида бир неча минг намойишчини бостира олиши мумкин, аммо 100 минг одам кўчага чиқадиган бўлса, президент армияни ишга солмайди.\nКиевдан туриб интервью берган тадбиркор:\n- Беларусьармияси ўз халқига қарши қурол ишлатишига ишонмайман, - деди.\nКейинги ҳафталарда Беларус президентлигига номзод, мухолифатчи Светлана Тихановская ўтказган сайловолди тадбирларига минглаб одам келди. Тихановскаяни сайловдан у ёки бу сабабга кўра четлатилган номзодлар қўлламоқда.\nАйни пайтда Лукашенко Ички ишлар вазирлиги ҳамда армия расмийлари билан учрашиб, ҳар қандай норозилик юришини бостириши мумкинлигига шама қилди.\nЛукашенко, шунингдек, ўтган ой қўлга олинган бир гуруҳ шахс Россиядаги хусусий ҳарбий ширкат пудратчилари экани, улар Беларусдаги вазиятни беқарорлаштириш учун мамлакатга юборилганини иддао қилди.\nСайлов арафасида бир неча номзод жараëндан шубҳали айбловлар билан четлатилди, фаол ва журналистларга қарши босим мисли кўрилмаган даражада кучайтирилди.\nСайлов кампанияси бошланганидан бери 1 100 нафардан ошиқ одам, жумладан, сиёсатчилар, сайлов кампанияси уюштирувчилари ва журналистлар ҳибсга олинди.\nРасмийлар Цепкало ҳамда Тихановскаянинг турмуш ўртоғи Сергей Тихановский каби кенг қўлловга эга номзодларни президентлик пойгасидан четлатди.\nЦепкалонинг рафиқаси Вероника Цепкало ҳамда ҳибсга олинган собиқ номзод Виктор Бабарико вакили Мария Колесниковалар Тихановскаяни қўлламоқда.\nЦепкало Бабарико ва Тихановский каби қўлга олинишидан хавотир олиб, Беларусни тарк этган.\nСиёсий рақибини қаматган Беларус президенти тўнтариш олди олинганини иддао қилди\nБеларусда 100 дан ошиқ мухолифат тарафдори ва воқеани ёритаётган журналистлар қўлга олинди


Самарқанддаги ёнғин рўй берган ҳонадонда Расул Рўзиқулов, турмуш ўртоғи ҳамда уларнинг уйланган ўғли ва келини ҳамда мактаб ёшидаги яна тўрт фарзанди ҳаётдан кўз юмган.\nҚўшниларининг Озодликка айтишича, оила ёнғин оқибатида эмас, балки газ исидан ҳалок бўлган бўлиши мумкин.\n–Бизни қишлоққа газ ўтмаган. Тоғдан ўтин олиб келиб, уйни иситамиз. Булар кўмир ёқишган ва шундан сизиб чиққан ис газидан ўлган бўлишлари мумкин. Чунки, жасадларда куйиш белгилари бўлмаган. Агар ёнғиндан бўлса кимдир ташқарига югуриб чиқар эди-да. Булар ҳаммаси ётган жойида ўлиб ётишган бўлган, - дейди воқеа гувоҳи бўлган қўшработликлардан бири.\nҚўшработ тумани ёнғин ўчирувчилари ҳодиса жойига бир неча дақиқада етиб боришгани, аммо уй ичидагиларни қутқаришнинг имкони бўлмаганини айтишади.\n- Уйни 40 квадрати ёнган эди. Уйда саккиз киши яшаган. Ўт ўчирувчиларимиз боришганида айримлари ўлиб бўлган, айримлари чалажон эди. Лекин, уларни ҳаётини қутқаришни иложи бўлмади. Ўлим ва ёнғин сабаблари ўрганилмоқда. Ҳамма маълумот Тошкентдаги Ҳадича Сулаймонова номли суд экспертиза марказига юборилган. Дастлабки тахминларга кўра, улар заҳарланишдан ўлган. Ёнғин печкадан чиққан. Нима ёқишган ва қандай бўлган бу билан прокуратура шуғулланяпти. Кўмир ис газидан заҳарланишган, деган тахминлар ҳам ўрганилмоқда, - деди Қўширобод тумани Ёнғин хавфсизлиги идораси расмийларидан бири.\nҚўшработ туманининг Тоз қишлоғида яшовчи аҳоли вакиллари эса уйларига газ ўтмагани боис ўтин, кўмир ёқиб қишни чиқаришларини айтишади.\nУлар бир неча йиллардан буён Қўшработ тумани ҳокимлигига газ ўтказиб бериш, газ баллонлар билан таъминлашни сўраб мурожаат қилиб келади.\nАммо мурожаатлар ҳозирга қадар жавобсиз қолмоқда.\n- Газ йўқлигидан одамлар ўзлари тоққа чиқиб ўтин териб келади. Ҳар хил нарсаларни ёқади. Оқибатда мана шундай бахтсиз ҳодисалар бўлади. Ҳокимиятдан илтимос қиламиз, аҳолини дардига қулоқ солсин, - дейди исми сир қолишини ситаган қўшработликлардан бири.\nҚўшработ тумани ҳокимлигидан эса Тоз қишлоғидаги фожеали ёнғин юзасидан изоҳ олишнинг имкони бўлмади.


Дубай амирининг учта ўғли бир вақтда уйланди — Sof.uz\nДубай амирининг учта ўғли бир вақтда уйланди\n10 июн 10:51 Жаҳон\nДубай амири шайх Муҳаммад бин Рошид Ал Мактумнинг учта ўғли бир вақтда уйланди, деб хабар беради «1news.az».\nМазкур маълумотни Бирлашган Араб Бирликлари ОАВ давлат бошқармаси ҳам тасдиқлаган.\nДубайнинг ворис шаҳзодаси 36 ёшли шайх Ҳамдан бин Муҳаммад Ал Мактум Саид бинт Тани Ал Мактумни никоҳига олган.\nДубай раҳбарининг ўринбосари 35 ёшли шайх Мактум ибн Муҳаммад Ал Мактум эса Мариам бинт Бути Ал Мактумга, Муҳаммад ибн Рашид Ал Мактум номидаги фонд раиси 32 ёшли шайх Ахмад бин Муҳаммад Ал Мактум эса Миде бинт Далмуж Ал Мактумга уйланди.\nАввалроқ, тўй маросимида иштирок этиш учун Ўзбекистон Президентининг ўғли Миралишер ва куёвлари Ойбек Турсунов, Отабек Умаров ҳамда невараси Миромон Дубайга ташриф буюриб, шайх Муҳаммад бин Рошид Ал Мактумни табриклашганни ҳақида хабар берилган эди.\n30 июл 21:56 5172 Жаҳон\nДубайда дунёнинг энг яхши ўқитувчисига бир миллион доллар топширилди\n25 мар 12:43 4852 Жаҳон\nДубайда аёл бургер олиб келишни унутган эри билан ажрашишга қарор қилди\n26 фев 01:49 4843 Жаҳон\n28 янв 18:32 2611 Ўзбекистон


hidoyat.uz – “Мовароуннаҳр” нашриётининг сайти - ОСМОН ЧИРОҚЛАРИ\nАллоҳ таоло марҳамат қилади: "Қуёш (тинмай)ўз қароргоҳи сари сайр қилур. Бу Азиз (қудратли) ва Алим (билгучи Зот)нинг ўлчовидир.\nБиз Ойни ҳам, токи эски хурмо бутоғидек бўлиб (эгилиб) қолгунича манзилларга (ботадиган қилиб) ўлчаб қўйгандирмиз. На қуёш ойга етиши мумкин ва на тун кундан ўзувчидир. (Қуёш, Ой ва юлдузларнинг) ҳар бири (бир) фалакда сузиб юрадилар" (Ёсин, 38-40) .\nҲар бир сайёра Қуёш атрофидаги ҳаракати давомида аниқ бир орбитага - Қуёш атрофидаги чўзинчоқ айлана (эллипс) шаклидаги йўлига эга. Улар мана шу йўлидан оғмай ҳаракатланади. Худди шу йўсинда ой ҳам Ер атрофида ҳаракатланади. Ўз навбатида қуёш ва юлдузлар галактикамиз сомон йўли маркази атрофида даврий айланади ва 225-250 млн йилда тўлиқ бир маротаба айланиб чиқади. Биз яшаб турган Ер ҳам Қуёш атрофини 365 кунда бир марта айланади. Яъни, оятда баён қилинганидек, уларнинг барчаси "сузиб юради".\nЕр атрофидаги ҳаракатига ва қуёшнинг қайси томонида эканига қараб, ойнинг сирти турлича ёришади. Яъни, у йигирма саккизта манзилдан чиқади ҳамда шакл жиҳатидан йигирма саккиз хил кўринишда бўлади. Янги чиққан ҳилол нозик, гўзал кўринишда бўлиб, кейин тўлишади ва охирида ўроқ шаклида, яъни қуриган хурмо бутоғидек бўлиб қолади.\nҚадимда одамлар Ботлимус назариясига суяниб, Ер барқарор, Қуёш эса унинг атрофида айланади, деб ўйлаган. Ғарбда XVI асргача шу фикр мавжуд эди. Аслида, Қуёш марказда бўлиб, унинг атрофида саккизта йирик сайёра ва минглаб кичик (митти юлдуз) сайёралар ҳаракатланади. Улар бир пайтнинг ўзида ўз ўқлари атрофида ҳам айланади. Ер ҳам шундай. Шу айланиш натижасида кун ва тун алмашади.\nМутахассисларнинг фикрига кўра, қуёш Ердан 150 млн км узоқликда жойлашган. Агар оралиқ масофа бундан озгина яқинроқ бўлса, ҳаракат тезлиги камлиги туфайли, Ер бора-бора яқинлашиб бориб, Қуёш сиртига қулаган бўлар эди. Аксинча, сал узоқда бўлса, Ер қуёшдан узоқлашиб, ҳарорати совиши натижасида, музлаб қолган бўлар эди. Қуёш ҳароратининг икки миллиондан бир қисми бизга етиб келади. Шунингдек, Ой ҳозиргисидан сал каттароқ бўлса, унинг тортишиш кучи кўпайиб, ҳамма жойда сув тошқини юзага келар эди.\nБундай аниқ низомни оламларнинг Яратувчиси жорий қилган. Кеча ва кундузнинг бир-бирига мувофиқ ҳолда алмашиб туришида Аллоҳ таолонинг чексиз раҳмати бор. Зеро, инсоният кечаси дам олиб, кундузи тирикчилик билан машғул бўлади, инсонлар билан мулоқот қилади.\nОсмон жисмлари, хусусан, Қуёш ва Ойнинг ҳаракатланиши сонияларгача ўта аниқ қилиб қўйилган.Улар бир-бирига етиб ҳам, ортда қолиб ҳам кетмайди. Қуёш ва бошқа сайёралар, Аллоҳ таоло белгилаган низомдан заррача оғмайди.\nБутун борлиқни яратган Аллоҳ таоло ҳоким ва қодирдир.\nТошкент Ислом институти "Таҳфизул Қуръон" кафедраси талабаси Жаҳонгир РЎЗИЕВ тайёрлади.\n2872 марта ўқилган.


Шунингдек, Президентнинг сўзларига кўра, 2017 йилда Самарқанд вилоятига келган сайёҳлар вилоятда турли хизматлар ва товарлар учун жами 480 миллиард сўм сарфлаган.\n“Ваҳоланки, вилоятдаги барча фермерларнинг йил давомида оғир меҳнат қилиб етиштирган пахтаси ҳисобидан олган фойдаси атиги 52 миллиард сўмни ташкил этади. Ана шу иккита рақам мисолида ҳам ўзингиз яққол кўриб турибсизки, илгари эътибордан четда бўлган туризм – бутун халқимиз йил ўн икки ой овора бўладиган пахтачиликка нисбатан бир неча баробар кўп даромад келтиради. Бироқ, пахтачиликни кенгайтиришнинг умуман иложи йўқ бўлгани ҳолда, Самарқанднинг салоҳиятини инобатга олсак, туризмни ривожлантириш имкониятлари чексиздир”, - деди Президент.\nМазкур рукндаги бошқа мақолалар: « Президент раҳбарлар, ҳокимлар ва мансабдорларни огоҳлантирди\tШавкат Мирзиёев: ички ишлар органлари ходимларининг ўзи жиноятлар содир этса, буни қандай изоҳлаш мумкин? »


Танлов олдидан ўтказилган тадбирда Ўзбекистон Республикаси халқ таълими вазири У. Иноятов ва бошқалар Президентимиз раҳнамолигида мамлакатимиз таълим тизимида амалга оширилаётган ислоҳотлар ёшларни чуқур билимли ва юксак маънавиятли инсонлар этиб вояга етказишга хизмат қилаётганини алоҳида таъкидлашди. Анъанавий “Билимлар беллашуви” илмий ва ижодий салоҳияти билан тенгдошларига ибрат бўлаётган ўғил-қизларни аниқлаш ҳамда рағбатлантириш қаторида, давлат таълим стандартларида белгиланган талабларнинг жойлардаги ижросини атрофлича ўрганиш, таҳлил этиш, умумтаълим мактаблари ва ҳудудий халқ таълими бошқаруви идоралари фаолиятига холисона баҳо бериш каби мақсадларга йўналтирилгани билан ҳам аҳамиятлидир.\n— Бу йилги “Билимлар беллашуви”да умумтаълим мактабларининг 5 — 8-синф ўқувчилари 17 фан бўйича ўз билим ва иқтидорини синовдан ўтказаяпти, — дейди Халқ таълими вазирлиги масъул ходими Б. Шайвалиев. — Танловнинг қуйи босқичида 2,1 миллион нафарга яқин ўқувчилар иштирок этгани унинг қамрови нақадар кенглигидан далолат беради. Кучли рақобат муҳитида сараланган 520 нафар ўқувчи якуний босқичда қатнашиш ҳуқуқини қўлга киритди.\n“Билимлар беллашуви — 2015”нинг республика босқичи дастлаб аниқ, табиий ва ижтимоий фанлар йўналишида ўтказилмоқда. Филология фанлари (ўзбек тили ва адабиёт, инглиз, француз, немис ва рус тиллари) йўналиши бўйича беллашувлар шу йилнинг 29 — 30 июнь кунлари бўлиб ўтади. Синов жараёнига ёзма иш, лаборатория машғулотлари, хорижий тиллар бўйича ёзма ва оғзаки мулоқот кўникмаларини ривожлантиришга қаратилган назорат турлари киритилган.\n— Танловда иқтисодий билим асослари фани бўйича қатнашаяпман, — дейди Жиззах вилоятининг Бахмал туманидаги 8-мактаб ўқувчиси Озода Абдумажидова. — Мақсадим совриндорлар сафидан жой олишдир. Келгусида эса иқтисод фани бўйича зўр мутахассис бўлиб етишмоқчиман.\nБилимлар беллашувида юқори натижага эришган ўқувчи-ёшлар Тошкент вилояти Бўстонлиқ туманида жойлашган “Қуёшли” интеллектуал-ривожлантириш оромгоҳида ҳордиқ чиқариш имкониятига эга бўлади. Улар учун моҳир педагоглар, профессор-ўқитувчилар, олимлар, маданият ва санъат намояндалари иштирокида фан, шеърият кечалари, маҳорат сабоқлари, викторина ҳамда мусобақалар ташкил қилинади.\nМазкур рукндаги бошқа мақолалар: « Ғамхўрликдан дилларда қувонч\tАҳоли фаровонлиги ва экологик барқарорлик омили »


16:33 / 30.12.2017 3798 pdf Ўқиш режими + -\nПайғамбарликнинг ўнинчи йили.\nСарвари олам Муҳаммад мустафо соллаллоҳу алайҳи васаллам мавлолари Зайд ибн Ҳориса розияллоҳу анҳунинг ҳамроҳликларида эмизган оналарининг юрти – Бану Саъд қабиласи ерлари орқали Тоиф томон кетмоқдалар. Улар, шояд Тоифдан бирор ёруғлик чиқса, маҳзунлик ариса, даъват ишлари юришиб кетса, деган умидда эдилар.\nРасулуллоҳ соллаллоҳу алайҳи васаллам Тоифга етиб борганларидан кейин диёр аҳолисининг асосини ташкил қилувчи Сақиф қабиласи аъёнлари билан учрашдилар. Улар билан мажлис қуриб, Исломга даъват қилдилар.\nАммо уларнинг жавоби энг ёмон жавоб бўлди. Улар у зот алайҳиссаломни масхара қилдилар. Бу ҳам етмагандек, ўзларининг эси пастлари, қуллари ва бебош болаларини Расулуллоҳ соллаллоҳу алайҳи васалламни сўкишга, ортларидан бақириб, масхара қилишга ва тош отишга чорладилар. Тоифликлар йўлнинг икки четига туриб олиб, олдиларидан у зот ўтаётганда аёвсиз тошбўрон қилдилар. Пайғамбар соллаллоҳу алайҳи васалламнинг оёқлари қонга, қалблари дарду аламга, тиллари эса Аллоҳ таолога илтижога – дуога тўлди:\n«Аллоҳим! Қувватим заифлигидан, ҳийлам озлигидан, одамлар олдида ожизлигимдан Ўзингга шикоят қилурман! Эй раҳмлиларнинг раҳмлиси! Сен заифҳолларнинг Роббисан! Сен Роббимсан! Мени кимга қўюрсан?! Мени ёқтирмайдиган нотанишгами?! Ёки ишимни душманга топширдингми?! Агар менга ғазаб қилмаган бўлсанг, буларга эътибор бермайман! Лекин мен учун Сенинг офиятинг кенгдир. Зулматларни ёритган, бу дунё ва охират ишини салоҳиятли қилган юзинг нури ила менга ғазабинг нозил бўлишидан, қаҳринг тушишидан паноҳ тиларман. То рози бўлгунингча узр. Қудрат ва қувват фақат Аллоҳ билангинадир».\n12:08 / 29.12.2017 2893\n16:39 / 30.12.2017 2722\n1822 13:30 / 20.04.2019\n3184 20:03 / 26.03.2018\n2146 21:10 / 12.04.2019\n3737 17:11 / 16.01.2018


Роғун ГЭСи қурилиши борасида Раҳмон ва Каримов ўртасидаги зиддиятда Қозоғистон президенти ëндашуви ойдинлашиб бораëтган бир кезда¸ нейтрал Туркманистон раҳбариятининг бу борадаги позицияси¸ ҳозирча¸ мавҳумлигича қолмоқда.\nМарказий Осиёда сув - энергетика масаласи атрофидаги тортишувларнинг янги даврасида президент Каримов Туркманистонни бетарафликдан чиқармоқчи.\n8 апрел куни президент Каримов Туркманистон президенти Қурбонқули Бердимуҳаммедов билан телефон орқали боғланиб, хабарларга кўра, ундан Қирғизистон ва Тожикистонинг йирик ГЭСларни қуриш режасига қарши чиқишни сўраган.\nЖорий ой бошида президент Каримов Қозоғистон президенти Нурсултон Назарбоев билан ҳам айни масалани муҳокама этган эди.\nМарказий Осиё давлатлари ўртасидаги ҳамкорлик истиқболлари учун қанчалик аянчли кўринмасин, таҳлилчилар фикрича, Ўзбекистон, Қозоғистон ва Туркманистон ўз қўшнилари Тожикистон ва Қирғизистонда қуриладиган ГЭСларга қарши ягона коалицияни ташкил этиши мумкин.\nАйрим таҳлилчиларнинг башорат қилишича, жорий ой охирида Олмаотада бўлиб ўтадиган Оролни қутқариш бўйича халқаро жамғарма саммитида Орол масаласи четда қолиб, Тожикистоннинг Роғун ва Қирғизистоннинг Қамбарота ГЭСларини қуриш режалари атрофидаги мунозаралар қайнаш нуқтасига етади.\nЧоршанба кунги ўзаро телефон мулоқоти давомида президент Каримов туркманистонлик ҳамкасбини “аксилроғун коалиция” сига қўшилишга қанчалик кўндиргани¸ ҳозирча маълум эмас.\nТуркманистон бўйича мутахассис Фарид Тухбатуллин фикрича, сув муаммосига келганда Туркманистон ҳам эртами, кечми ўз бетарафлик сиёсатидан воз кечишга мажбур бўлади.\n- Туркманистон анча катта экин майдонларига эга ва улар доимий равишда кенгайиб бормоқда. Сувга бўлган эҳтиёж ортмоқда. Бу эса Туркманистонни Марказий Осиё сув заҳираларини бўлишиш жараёнида иштирок этишга мажбур қилмоқда. Бу борада Туркманистоннинг манфаатлари Қозоғистон ва Ўзбекистон манфаатларига мосдир¸ дейди Фарид Тухбатуллин.\nЎзбекистон, Туркманистон ва Қозоғистон сувдан асосан суғориш мақсадларда фойдаланишдан манфаатдор бўлса, Қирғизистон ва Тожикистон сувдан асосан электр энергияси манбаи сифатида фойдаланади.\nИкки фронтга ажралиб қолаётган давлатлар ўртасидаги тортишувларни айнан шу омил белгилаб бермоқда. Тожикистон ва Қирғизистоннинг Роғун ва Қамбарота ГЭС ларни қуриш режаси минтақа барқарорлигига таҳдид сифатида кўрила бошланди.\nГЭС ларни қуриш тарафдорлари ва мухолифлари ўзларининг ҳақлигини исботловчи ўнлаб далил-исбот келтирмоқдалар.\nРасмий Тошкентнинг муросага боришидан ҳозирча ҳеч қандай дарак йўқ ва тошкентлик иқтисодчи Виктор Ивонин ҳукуматнинг бу позицияни тўлиқ қўллаб- қувватлашини айтади.\n- Бу минтақа бутунлай сувга боғлаб қўйилган. Одамларнинг ичадиган суви йўқку, улар эса ундан электр энергияни олмоқчи бўлишаяпти. Бундай иншоотлар авваллари сувни жамғариш учун қурилган, ҳозир эса улар буни энергетика манбаига айлантириб юбормоқчи. Бу ерда уруш бўлиб кетса ҳам, Ўзбекистон ўз йўлидан қайтмайди¸ дейди Виктор Ивонин.\nКуни кеча пайдо бўлган хабарларга кўра, Тожикистонда Роғун ГЭСини қуриш ишлари жадаллаштирилга ва жорий йил охирига бориб, Вахш дарёсини тўсиб қўйиш режалаштирилган.\nРоғун ГЭС ини қуриш учун Тожикистоннинг камида 2 миллиард АҚШ доллари сарфлаши тахмин қилинмоқда. Тожикистоннинг бу пулни қаердан олиши ҳозирча маълум эмас. Аммо тожик ҳукуматининг бу лойиҳани имкони борича тезроқ тугатишга жон-жаҳди билан киришганига, ўтган йиллар давомида Ўзбекистоннинг Тожикистонга нисбатан олиб борган сиёсати сабабчидир, дейди энергетика масалалари бўйича душанбелик таҳлилчи Ҳомиджон Орипов.\n5 апрел куни Тожикистон Ўзбекистондан берилган “зангори олов” учун 16 миллион доллар миқдоридаги қарзини тўлай олмаётгани сабабли расмий Тошкент бу мамлакатга узатиладиган табиий газ ҳажмини яна 40 фоизга камайтирди.\n- Тожикистон иложсиз вазиятда қолди. Бизни бурчакка тақаб қўйишди. Қиш келиши биланоқ электр энергиямизни, газимизни бўғиб қўйишади.\nЎзбекистон йиллар давомида Тожикистонга нисбатан блокаданинг турли кўринишларини қўллаб келаяпти. Чегаралар тўсилган, авиақатновлар йўқ.\nАна шундай мураккаб вазиятда қолган давлат барча кучини яшаб қолишга сафарбар қилмасдан нима қилсин¸ дейди Ҳомиджон Орипов.\nЭнергетика масалалари бўйича қирғизистонлик таҳлилчи Бозорбой Мамбетов Қирғизистоннинг ҳам расмий Тошкент сиёсий босимидан чиқишни истагани учун Қамбарота ГЭС и қуришга шошилаëтганини айтади.\nҚурилишга қарши чиқаётган Қозоғистон ва Ўзбекистоннинг босими бундан ортиқ бўлиши мумкин эмас, деб ҳисоблайди бу таҳлилчи.\nСув ва энергетика муаммосини ҳал этиш бўйича Марказий Осиё давлат раҳбарлари у ёқда турсин, холис фикрлаши керак бўлган таҳлилчилар ўртасида ҳам қарама-қаршиликлар бор.\nУшбу ўта нозик масалага Европа Иттифоқи ва Жаҳон Банкининг эҳтиёткорлик билан ёндашаётгани, сув устидаги минтақавий тортишувнинг портлаб кетиш хавфи катта муаммо эканлигидан яна бир даракдир.


ПУЛ ВА БОШҚА АШЁЛАР ПОЧТА ОРҚАЛИ ҚАНДАЙ ЖЎНАТИЛАДИ? » Навоий вилоят ветеринария бошкармаси\nВетеринария бошкармаси » Ташкилот хакида » Янгиликлар » ПУЛ ВА БОШҚА АШЁЛАР ПОЧТА ОРҚАЛИ ҚАНДАЙ ЖЎНАТИЛАДИ?\nПУЛ ВА БОШҚА АШЁЛАР ПОЧТА ОРҚАЛИ ҚАНДАЙ ЖЎНАТИЛАДИ?\nСана: 22-11-2016, 09:15 | Бўлим: Ташкилот хакида » Янгиликлар\nАхборот технологиялари ва коммуникацияларини ривожлантириш вазирлиги буйруғи (рўйхат рақами 2219-6, 2016 йил 18 ноябрь) билан Почта алоқаси хизматини кўрсатиш Қоидалари ўзгартирилди ва уларга қўшимчалар киритилди.\nПул ўтказмаларини амалга ошириш тартиби ҳақида\nҲужжатда халқаро пул ўтказмаларининг янги таснифи тасдиқланди. Жўнатишнинг усулига қараб улар қуйидаги турларга бўлинади:\n• оддий – почта алоқаси тармоғи билан жўнатиладиган;\n• тезкор – телекоммуникация тармоғи бўйича жўнатиладиган (электрон пул ўтказмалари);\n• гибрид – почта алоқаси тармоғидан ва телекоммуникация тармоғидан фойдаланган ҳолда жўнатиладиган пул ўтказмалари.\nПул ўтказмаларини жўнатиш хизматлари учун ҳақ тўлаш нақд пул билан ҳамда нақдинасиз ҳисоб-китоблар йўли билан, шу жумладан пластик карталардан фойдаланган ҳолда амалга оширилади. Устама тўловли пул ўтказмаларини жўнатиш хизматлари учун ҳақ тўлаш почта жўнатмасининг жўнатувчиси томонидан устама тўлови билан ушбу почта жўнатмаси қабул қилинган жойда амалга оширилади.\nПластик карталардан фойдаланиб, жисмоний шахслардан қабул қилинган пул ўтказмалари юборилаётган суммани олувчининг пластик картасига ўтказиш йўли билан тўланади.\nПул ўтказмалари, шу жумладан халқаро пул ўтказмалари почта алоқаси объектларида мамлакатимиз ҳудудида муомалада бўлган пул белгилари билан тўланади.\nХалқаро почта жўнатмалари ҳақида\nКиритилган қўшимчаларга кўра, тезкор почтанинг халқаро жўнатмаларини жўнатиш ва етказиб бериш (топшириш) Умумжаҳон почта иттифоқининг ҳужжатларига мувофиқ "EMS" тезкор почта тизими бўйича, "EMS" кўп томонлама намунали келишуви ёки икки томонлама келишувлар асосида амалга оширилади.\nХалқаро почта алмашиш жойлари почта алоқаси соҳасидаги махсус ваколатли орган томонидан Давлат божхона қўмитаси билан келишувга кўра белгиланади.\nҚиймати эълон қилинган посилкалар ва халқаро хатлар, майда пакетлар, мўрт ва катта посилкалар, "Exspres" (Шахсан топширилсин) белгиси бўлган ёзма хат-хабарлар жўнатмалари ва посилкалар, "Frans de taxes et de droits" (Тарифлар ва йиғимлар ундирмасдан) белгили ёзма хат-хабарлар жўнатмалари ва посилкалар, шунингдек "A remettre en main propre" (Ўз қўлига топширилсин) белгили қиймати эълон қилинган буюртма жўнатмалари, хатлар ва посилкалар фақат уларни қабул қилиш рухсат этилган мамлакатларга жўнатиш учун қабул қилинади. Бу мамлакатлар тўғрисидаги маълумотлар Умумжаҳон почта иттифоқининг халқаро бюроси томонидан хабар қилинади.\nПочта, курьерлик жўнатмаларида ёки пул ўтказмаларида манзилнинг тўғри ва тўлиқ ёзилганлиги учун ушбу почта, курьерлик жўнатмалари ёки пул ўтказмаларининг жўнатувчилари жавобгар бўладилар. Бузилишлар почта, курьерлик жўнатмаси ёки пул ўтказмаси жўнатувчиси томонидан манзилнинг тўлиқ бўлмаган ва нотўғри ёзилганлиги билан боғлиқ бўлса, оператор ва провайдерлар жавобгар ҳисобланмайди.\nДаъволар оғзаки, ёзма ёки электрон шаклда тақдим этилади ва белгиланган тартибда рўйхатга олинади.\nАриза берувчи даъво беришда қуйидаги ҳужжатлардан бирини тақдим этиши керак:\n• Ўзбекистон Республикаси фуқаросининг фуқаролик ёки дипломатик паспорти;\n• муддатли ҳарбий хизмат ҳарбий хизматчиси ва ҳарбий таълим муассасаларининг курсанти (тингловчиси)нинг ҳарбий гувоҳномаси ёки тегишли вазирликлар ва идоралар билан шартнома бўйича хизмат қиладиган зобитларнинг шахсий гувоҳномаси;\n• хорижий фуқаронинг миллий ёки дипломатик паспорти;\n• Ўзбекистон Республикасида доимий яшайдиган хорижий фуқаро ёки фуқаролиги бўлмаган шахснинг яшаш гувоҳномаси ҳисобланади.\nДаъвода тақдим этилган ҳужжатдаги маълумотлар кўрсатилади. Даъво билан фойдаланувчининг ўзи эмас, балки у ишонч билдирган шахс мурожаат қилган ҳолда, даъвога ишончнома илова қилинади.\nПочта жўнатмалари ўлчамлари ҳақида\nИчки хатларнинг (кичик, катта формат ва форматга мос бўлмаган) ва посилкаларнинг чекланган ўлчамлари ва оғирлигининг янгиланган қийматлари тасдиқланди.\nҲужжатга бошқа қатор тузатишлар ҳам киритилган\nЭРИ дан фойдаланиш қоидалари тасдиқланди\nЭЛЕКТРОН РАҚАМЛИ ИМЗОДАН ФОЙДАЛАНИШ ҚОИДАЛАРИ ТАСДИҚЛАНДИ...\nЖисмоний ва юридик шахсларнинг мурожаатлари бўйича Йўриқнома\nУшбу Йўриқнома вилоят ветеринария ва чорвачиликни ривожлантириш бошқармасида жисмоний ва юридик шахсларнинг мурожаатлари билан ишлаш жараёнидаги муносабатларни тартибга солади....


ИнтерФУТБОЛ :: Эдуардо Камавинга: “Реал Мадрид”да ўйнаш – бу орзу”\nЭдуардо Камавинга: “Реал Мадрид”да ўйнаш – бу орзу”\n«Реал» раҳбарияти яқинда жамоанинг янги хариди - франциялик вундеркинд Эдуардо Камавингани омма билан расман таништирди. «Ренн»дан 30 миллион еврога сотиб олинган ҳужумкор ярим ҳимоячи махсус тақдимот маросимидан сўнг ОАВ вакиллари иштирокидаги матбуот анжуманида ҳам қатнашди.\n- Мана, «Реал» ихтиёрига ўтдингиз. Илк таассуротлар қандай?\n- Бу ерда эканлигимдан бағоят хурсандман, албатта. Зеро, болалигимдан буён айнан «Реал» либосига бурканишни орзу қилардим. Энди оилам ва клуб равнақи йўлида бор салоҳиятимни ишга солишим муқаррар. Умуман, шу кунгача бошимиздан ўтган воқеаларни эсга олсак, «Реал» таркибига қўшилганим оилам учун чинакам шарафдир.\n- Кучли ҳиссиётлар қийнамаяптими?\n- Бу ерга ўрганиш ва янада юксалиш ниятида келдим ва катта чорловларга тайёрлигимни кўрсатишим шарт. Албатта, кўп ишлашим талаб этилади. Умид қиламанки, менга берилган ўйин вақтидан тўлиқ завқланаман. Ҳа, «Мадрид» футболчисига айланганимни билганимдан буён бахтиёрликдан «осмонда учяпман».\n- Хўш, «Реал»ни танлашингизга болалик орзуларидан ташқари, яна нималар таъсир кўрсатди?\n- Аввало, айтишим керак, пул эмас. Болалик орзусини рўёбга чиқариш - бахт. Очиғи, «Реал» сафига бунчалик эрта қўшилишни ўйламагандим. Шундай экан, ҳозир бахтдан сармастман. «Мадрид» билан шартнома тузиш имконияти туғилганидан хабар топгач, бир сония ҳам иккиланмадим. Чунки буни анча олдин оилам даврасида муҳокама қилгандик, шу орзу билан яшаганман. Қисқаси, бу обдон ўйланган танлов ҳисобланади.\n- Майдонда қайси позицияни эгаллашни хоҳлайсиз?\n- Бу ҳақда кўп сўрашади. Чиндан ҳам, ҳимоя олдида ҳаракатланишни ёқтираман, лекин олдинроқда ҳам бемалол тўп суришим мумкин. Умуман, мураббий тайинлайдиган ҳар қандай позицияга мослаша олсам керак. Ўзимни бошқа футболчилар билан солиштиришни хоҳламайман, шунчаки, футболдан завқлансам, бас. Ҳимояга яқин жойда ўйнашим яхшими ёки ҳужум ҳаракатларида кўпроқ фойда келтираман - буни билмайман. Билганим, одатда майдон маркази атрофида ўзимни эркин тутаман.\n- Маълумотларга кўра, «Мадрид» сизга анча олдин кўз тиккан экан...\n- 16 ёшга қадар ҳеч қандай қўнғироқ бўлмади, лекин «Мадрид»нинг менга бефарқ эмаслигини билардим. Умуман, бундай масалалар билан ота-онам шуғулланишган, мен эса фақат футбол ҳақида ўйлардим.\n- Янги жамоадошлар ҳақида нима дея оласиз?\n- Асосий вазифам - умумий гу-руҳга имкон қадар тезроқ қўшилиш ва ўйнашни бошлаб юбориш. Футболчи сифатида ўсишнинг энг мақбул йўли шу. Ҳа, рақобат кучли ва бу ҳам қўшимча мотивация беради. Узоқ вақтдан буён юқори даражада тўп сураётган жамоадошларим тажрибасини тезроқ ўзлаштирсам, бас.\n- Ҳамюртингиз Карим Бензема билан қанчалик танишсиз?\n- Карим - бутун Франция учун намуна. У ҳамиша ёш футболчиларга катта ёрдам беради, буни Винисиуснинг ўйини мисолида ҳам кўриш мумкин.\n- Қайси жиҳатни энг кучли томонингиз сифатида тилга оласиз?\n- Менимча, техник салоҳиятим чакки эмас, яна тажовузкор ҳаракатланишни ўрнига қўяман.\n- «Мадрид»га боғлиқ энг ёрқин хотираларингиз...\n- О, ЧЛ, Роналдо, Зидан, Фигу, яна бу клубда ўйнаган барча буюк футболчилар...\n- Трансферингиз ҳақида нима дея оласиз?\n- Бор эътиборим футболга қаратилган. Ҳа, ёз бўйи «Мадрид» вакиллари билан гаплашганимни тан оламан. Барчаси трансферлар ойнасининг охирги кунига қадалгани сабаби эса сирлигича қолаверсин.\n- Конго уруши руҳиятингизга кучли таъсир қилгандир...\n- Урушдан қутулиш кучимга куч қўшгани тайин. Бунда оиламнинг ёрдами ва тутган ўрни жуда катта. Майдонга тушгач, биринчи навбатда, оиламни кўз олдимга келтираман. Умуман, ортимизда қолган барча қийинчиликлар янада кучайишимни тақозо этди - бу факт.\n- Карло Анчелотти ҳақида нималарни биласиз?\n- У француз тилида жуда яхши гапиради, бу ишимни анча осонлаштиради, албатта. Анчелотти билан илк учрашувдан ажойиб таассуротлар қолди.\n- «Реал» марказий зонасида Модрич, Кроос ва Каземиро каби тажрибали футболчилар бор...\n- Кўплаб совринларни қўлга киритишга улгурган катта ижрочилар. Демак, улардан ҳар куни ўрганишим, изларидан боришим керак.\n- Ҳурматли Эдуардо, «Реал Мадрид»га хуш келибсан. Бугундан олдингда жиддий чорлов бор. Бу йўлни мухлисларимиз ёрдами билан босиб ўтишингга тилакдошман. Эмилио Бутрагеньо («Реал» директори).\n- «Реал Мадрид» - ҳаммадан кўп соврин ютган ер юзидаги энг катта клуб. Бу жамоа ҳар қандай футболчини орзу қилишга ундайди. «Мадрид» ҳисобидаги еврокубоклар сонига қарашингизнинг ўзиёқ етарли. Ҳаммамиз болалигимиздан «Мадрид»да ўйнаш орзусида улғайганмиз. Эдуардо Камавинга.


Гулнорага алоқадор Takilant дастидан Nordea банки жаримага тортилди\n22 октябр 2021, Тошкент вақти: 09:27\nTakilant Ltd. ширкатининг расмий хўжайини Гулнора Каримовага яқин алоқаси бўлган Гаянэ Авакяндир.\nШвециянинг Nordea банки ўз мижозларидан бири бўлган Takilant Ltd. ширкатига нисбатан тутган ёндашуви боис 30 миллион швед кронаси (4,7 миллион АҚШ доллари) миқдорида жаримага тортилди. Гибралтарда рўйхатга олинган ва Ўзбекистон президентининг қизи Гулнора Каримовага алоқадор, деб кўрилган Takilant Ltd. фирмаси Швециянинг TeliaSonera ширкатидан пора олиш мақсадида ишлатилгани ва пул ювишда айбланмоқда.\nШвеция ҳукумати қошидаги Молиявий назорат идораси Скандинавия мамлакатларида энг йирик ҳисобланган Nordea банкига, пул ювиш жиноятининг олдини олиш учун етарли чора кўрмагани важидан, 30 миллион швед кронаси миқдорида жарима солди.\nГап Nordea банки ўз мижозларидан бири бўлган Takilant Ltd. ҳисоб рақамларидаги пуллар манбасини етарлича ўрганмагани ҳақида кетмоқда.\nМолиявий назорат идорасининг Банклар устидан назорат қилиш бошқармаси ижрочи директори Улдис Серпс, Озодлик билан суҳбатда, Nordea банки ўз мижозлари билан муносабат қилишда Европа Иттифоқи талабларига риоя қилмагани боис жаримага тортилганини маълум қилди. Хусусан, эгалари Ўзбекистонда бўлган Takilant Ltd. ширкатининг катта миқдордаги активлари манбаси банк томонидан текширилмаган, дейди Швеция ҳукумати мулозими.\n- Бунинг асосий сабаби Nordea банки Европа Иттифоқининг санкцияларга доир меъёрларига амал қилмаганидир. Яъни банк ўз мижозлари бўлган ширкатларнинг асл эгалари кимлигини ўрганмаган ва уларнинг исмларини ЕИ санкциялар рўйхатидаги исмлар билан солиштирмаган. Бундан ташқари банк ўз мижозлари орасидаги ширкатлар хўжайинларини аниқламасдан улар билан муносабат қилган. Бунда, хусусан, катта шов-шувга сабаб бўлган пул ювиш жиноятига алоқадор ширкатнинг асл хўжайиналри коррупция авж олган мамлакатда, яъни Ўзбекистонда экани инобатга олинмаган ҳолда бу ширкат билан алоқа қилинганидадир. Банкнинг пул ювиш хавфини баҳолайдиган мутасаддилари ўз вазифасини тегишли тарзда бажармаган, дейди Улдис Серпс ва гап Takilant Ltd. ширкати ҳақида кетаётганини қўшимча қилади.\nШвеция ҳукуматининг Молиявий назорат идораси мулозими Nordea банки халқаро ташкилотлар томонидан ўта коррупциялашган мамлакат деб ҳисобланувчи Ўзбекистон фуқаролари билан муносабат қилишда совуққонликка йўл қўйгани қабул қилиб бўлмас ҳолатдир, дейди.\n- Nordea банки текшириши ва инобатга олиши шарт бўлган риск факторларидан бири шуки, биз суриштирган ширкат, яъни Takilant Ltd. манфаатдор эгаси Ўзбекистон фуқароси эканини назардан қочирмаслик керак эди. Чунки Transparency International ташкилотига кўра, бу мамлакат энг коррупциялашган мамлакатлардан биридир. Бундан ташқари Takilant Ltd. ҳисоб рақамида жуда катта пул сақлангани ҳам шубҳаларни уйғотиши керак эди. Гап 20 миллион АҚШ доллари ҳақида кетмоқда, дейди Швеция ҳукуматининг Молиявий назорат идораси мулозими Озодлик билан суҳбатда.\nГибралтарда рўйхатга олинган ва Ўзбекистон президентининг қизи Гулнора Каримова назорат қилиши айтиладиган Takilant Ltd. фирмасининг Nordea банкидаги 30 миллион долларга тенг активлари Швеция прокуратураси томонидан пора олиш ва пул ювишга оид жиноий иш дорасида музлатиб қўйилган. Жиноий иш очилишига катта қисми Швеция ҳукуматига қарашли TeliaSonera телеком компанияси Ўзбекистон бозорига кириш учун Гулнора Каримовага 320 миллион АҚШ доллари миқдорида пора берганига оид айбловлар сабаб бўлган.\nМолиявий назорат идорасининг Банклар устидан назорат қилиш бошқармаси ижрочи директори Улдис Серпснинг Озодликка айтишича, банкни жаримага тортиш қарорида Nordea мижози бўлган ширкат эгалари ўзбекистонлик экани инобатга олинган холос, алоҳида шахсиятларнинг бу вазиятдаги ролига баҳо берилмаган.\nNordea банки берган маълумотларга кўра, Takilant Ltd. ҳисоб рақами банкнинг Швециядаги бўлимида 2011 йилда очилган.\nTakilant Ltd. TeliaSonera ширкатига қарашли Ўзбекистондаги UCell мобил операторининг 6 фоизлик улушига эгалик қилади. Швеция прокуратураси бу фирма TeliaSonera ширкати билан Гулнора Каримова ўртасидаги олди-бердида воситачи сифатида ишлатилганини гумон қилмоқда.\nГибралтарда рўйхатга олинанг Takilant Ltd. расмий хўжайини Гулнора Каримовага яқин алоқаси бўлган Гаянэ Авакяндир. TeliaSonera Takilant Ltd. билан тузилган келишувдан Авакяндан бошқа шахслар манфаатдорлигидан хабари йўқлигини айтиб келади.


ЮНИСЕФ: Ўзбекистонда 70% болалар мактабгача таълим муассасаларига бормайди - zarnews.uz\nЎзбекистонда 1.6 миллион нафар ёки мактаб ёшигача бўлган болаларнинг 70 фоизи мактабгача таълим муассасаларига жалб қилинмаган. Бу ҳақда БМТ болалар масалалари бўйича бўлими ЮНИСЕФнинг Тошкентдаги ваколатхонасига таяниб gazeta.uz маълум қилаяпти.\nЮНИСЕФ мутахассислари тайёрлаган ҳисобот муаллифларининг ёзишларича, Ўзбекистонда ёш болаларнинг МТМга етарлича жалб қилинмаётганининг асосий сабаби, жойларда боғчалар етишмаяпти.\nҚолаверса, ҳали олдинда мактабгача таълим муассасаси учун малакали тарбиячи кадрлар етишмовчилиги ҳам бор.\nЮНИСЕФ ўз ҳисоботида Ўзбекистонда болаларни МТМга жалб этиш даражасини кўтариш, МТМлар учун малакали тарбиячи кадрларни кўпайтириш тавсияларини берган.\n"Мактабгача таълим муассасаларида тарбияланган болалар, мактабгача таълим муассасаларига бормаган болаларга нисбатан ақлий ва жисмоний жиҳатдан ҳар тарафлама ривожланган бўладилар. Бу эса болаларга мактаб даврида билим олишга, улғайганда ҳаётда муносиб ўрнини топишга ёрдам беради", дейилади ҳисоботда.


«ПАХТАКОР»НИНГ УЧИНЧИ МАҒЛУБИЯТИ - Ўзбекистон овози газетаси\n«ПАХТАКОР»НИНГ УЧИНЧИ МАҒЛУБИЯТИ\nФутбол бўйича Ўзбекистон XXV миллий чемпионати олий лига учрашувлари ҳар қачонгидан-да кескин ва қизиқарли ўтмоқда. Ўнинчи тур баҳслари кутилмаган натижаларга бой бўлганлиги билан мухлислар ёдида қолди.\nТурнинг марказий учрашувларидан бири Қаршида «Насаф» — «Бунёдкор» жамоалари ўртасида кечди. Гарчи, унда дастлаб меҳмонлар ҳужумчиси Шаҳзодбек Нурматов 51-дақиқада ҳисобни очган бўлса-да, орадан ўн тўрт дақиқа ўтиб, Эркин Бойдуллаев киритган гол эвазига қаршиликлар мағлубиятдан қутулиб қолди — 1:1.\nМамлакатимизнинг амалдаги чемпиони — «Пахтакор» бу йил барқарор ўйин намойиш эта олмаяпти. Мазкур турда пахтакорчилар кутилмаганда ўз майдонида Фарғонанинг «Нефтчи» вакилларига имкониятни бой берди — 1:2.\nОлий лига дебютанти пойтахтнинг «Обод» жамоаси ниҳоят ўнинчи турга келиб, мавсумдаги илк ғалабага эришди. Тошкентдаги «Жар» стадионида Жиззахнинг «Сўғдиёна» футболчиларини 2:1 ҳисобида енгди.\nТурнинг қолган учрашувлари қуйидаги натижалар билан якунланди: «Андижон» — «Шўртан» — 1:3, «Олмалиқ» — «Машъал» — 1:0, «Қизилқум» — «Металлург» — 1:1, «Бухоро» — «Навбаҳор» — 3:2, «Қўқон-1912» — «Локомотив» — 1:3.\nЎн биринчи тур баҳслари 10-11 июнь кунлари бўлиб ўтади.


Туркияни бутунлай бошқа томондан очиб берувчи саёҳатбоп 6 маскан - Daryo\n13:22, 03.08.2021 20442\nТуркиянинг барчага таниш ва машҳур қадамжоларидан ташқари, яна шундай жойлари борки, кўплаб сайёҳлар учун қуйидаги маълумотлар қизиқ бўлиши аниқ.\nТуркча Мальдив ороллари: Салда кўли\nМамлакатнинг жанубида, Бурдур вилоятида сайёҳлар ажойиб манзарадан — оқ қум ва Салда кўлининг мафтункор тоза сувларидан баҳраманд бўлишади. Анталиядан кўлга тахминан икки соатда етиб бориш мумкин. Табиатнинг мазкур мўъжизаси ўрмон ва тоғлар орасида жойлашган, шунинг учун бу ердаги ҳаво ҳарорати ҳар доим қирғоққа қараганда 7-10 даража паст бўлади.\nКўл, аслида, тоғ плиталаридаги ёриқларнинг тектоник келиб чиқишидан пайдо бўлган. Қум эса минерал гидромагнезитнинг табиий қатламидан ҳосил бўлган. Соҳил бўйида табиий лой ванналарини топиш мумкин: магний миқдори юқори бўлган оқ лой бўғимлар учун жуда фойдали. Ҳозирча бу ҳудуд сайёҳлар билан гавжум эмас, бу ерда беш юлдузли меҳмонхоналар йўқ, фақат чодирли лагерлар ва бир нечта кафе бор, холос.\nИссиқ булоқли курорт ва санаторийлар: Даламан, Ялова, Памуккале\nТуркиядаги соғломлаштириш оромгоҳлари кўпчилик сайёҳлар учун ҳали яхши таниш эмас, аммо турклар орасида жуда машҳур. Эгей денгизи соҳили Даламан шаҳридаги минерал сув ва табиий лойлар неврологик, ошқозон ва юрак касалликларини даволайди, стресс ва сурункали чарчоқни кетказади. Булоқлар яқинидаги санаторийда даволаниш ёки пляж соҳилидаги меҳмонхонада яшаш ва муолажаларга бориш учун барча шароитлар етарли.\nЯлова курорти Истанбул яқинида, табиий дендрологик паркда жойлашган. Бу ерда минерал булоқлари бўлган меҳмонхоналарни, шунингдек, йирик тиббиёт клиникаларини топиш мумкин. Сайёҳлар гинекологик муаммолар, буйрак ва тери касалликларини даволаш, иммунитетни яхшилаш ва асаб тизимини мустаҳкамлаш учун Яловага боради. Памуккалада 20 га яқин иссиқ булоқ мавжуд. Мутахассислар мушак-скелет тизими, юрак-қон томир ва тери касалликларини даволаш учун қайси булоқлардан фойдаланиш кераклигини тавсия қилишади.\nҲаво шарида саёҳат: Каппадокия\nКаппадокияга сайёҳлар оқими камайганда борган маъқул: март—апрель ойларида ҳаво салқин бўлади, сайёҳлар ҳам кўп бўлмагани сабабли манзаралардан тўлиқ завқ оласиз. Бу ерлардаги ғорларда Византиянинг гуллаб-яшнаган давридан қолган тасвирларни учратиш мумкин. Агар кўпроқ экзотикани хоҳласангиз, тик қоя устига қурилган меҳмонхонага ташриф буюринг.\nҲақиқий Туркия: Истанбул\nФрилансерлар ва масофавий ишлайдиганлар орасида Истанбулга бир-икки ойга бориш сўнгги йилларда ҳақиқий тенденцияга айланди. Бу ерда ижара нархи ўртача, интернет барқарор ва арзон. Истанбул тасаввур қилганингиздан-да катта шаҳар: Беёғли марказида дам олишингиз, Бешиктошда денгиз ва паром манзараларидан баҳраманд бўлишингиз, зерикканингизда эса Шаҳзодалар оролига саёҳат уюштиришингиз мумкин.\nХарид қилиш: Бурса\nМамлакатнинг энг йирик шаҳарларидан бири бўлган Бурса турк тўқимачилик пойтахтидир. Бу ердаги ранг-баранг бозор ва дўконлардан матолар, тўқимачилик буюмлари, кийим-кечак ва бошқа нарсаларни улгуржи нархларда топиш мумкин. Туркиянинг энг йирик тўқимачилик ва тикувчилик саноати ушбу ҳудудда жойлашган. Шаҳарнинг марказида машҳур Ипак бозори жойлашган. Бу ердан Бурсанинг афсонавий ипагидан тайёрланган деярли ҳар қандай кийим ёки аксессуарни топиш мумкин.\nТуркча шопингда қанча нарса харид қилишингиз эмас, балки у ердаги жараён завқлидир. Бирорта дўконда туркча чойни лукум билан аста-секин ичиш асносида дўкон эгаси сизга бутун маҳсулотини намойиш этади. Таассуротлар эса узоқ вақтгача сизни тарк этмайди.\nИстанбул романтикаси: турк қаҳваси, гилам бозори, чағалайлар бўлган шаҳарнинг энг яхши жойлари (фото)\nФото: Истанбулнинг машҳур Бейўғли туманидаги қадамжоларга назар\nФото: Турк ва юнон маданияти қоришган қадимий қишлоқ — Силле\n13:33 Бугун 0\nҒарбий Африка давлатлари Гвинеяда тўнтариш уюштирган ҳарбийларни сайловлар ўтказишга чақирди\n13:14 Бугун 714\nСамарқанддаги хонадонларнинг бирида ёнғин содир бўлди\n12:59 Бугун 4123\n«Буларнинг барчасидан шунчалик чарчадимки...». Буюк инсонларнинг ўлими олдидан айтган сўнгги сўзлари (фото)\n12:38 Бугун 3449\n07:11, 17.09.2021 85981\n18:02, 16.09.2021 85290\n16:55, 16.09.2021 62142\n09:52, 17.09.2021 60390


Хожимат Эркинов: "Локомотив"га 3та гол ураман, деб ўйламаган эдим. Лекин..." / CHAMPIONAT.asia\nХожимат Эркинов: "Локомотив"га 3та гол ураман, деб ўйламаган эдим. Лекин..."\nТеглар : Ҳожимат Эркинов Пахтакор\n"Пахтакор" бош мураббийи Питер Хюистра чемпионликни муддатидан аввал қўлга киритиб бўлгач таркибда сезиларли ротатцияларни амалга оширмоқда. Кам ўйин амалиётига эга футболчиларга имконият беряпти.\nСуперлиганинг 25-турида "Локомотив" меҳмони бўлган "Пахтакор" йирик 3:0 ҳисобида ғалабани ўзиники қилди. Ўйиндаги барча учта гол илк дақиқалардан бошлаб ҳаракат қилган Хожимат Эркинов ҳисобига ёзилди. Олдинда жамоани "Бунёдкор" билан Ўзбекистон кубоги ярим финалида кечадиган яна бир Тошкент дербиси кутиб турибди. Ушбу баҳс олдидан Хожимат Эркиновнинг фикрлари билан қизиқдик.\n- Тошкент дербисида жамоани нима бунчалик олдинга силжишга ва ғалаба сари руҳлантирди? Чунки жамоа аллақачон чемпионликни расмийлаштириб бўлган, қолган баҳсларни эса босимсиз, бемалол ўтказиши табиий ҳол эди...\n- Биласиз, "Пахтакор"нинг "Локомотив", "Бунёдкор"га қарши ўтказган ўйинлари олдиндан қийин бўлиб келган. Ҳар қандай ҳолатда ҳам дерби муҳимлилигини йўқотмаган. Бунда Ўзбекистоннинг энг кучли жамоалари тўқнаш келади. Шу нарса бизга мотивация берди, деб ўйлайман.\n- "Локомотив" дарвозасига 3та гол уришни ўйлаганмидингиз?\n- Буни ўйламгандим. Лекин, иккинчи голни урганимдан сўнг дублни хет-трикка айлантириш истаги туғилди. Худога шукур насиб қилганидан хурсандман.\n- Олдинда жамоани "Бунёдкор"га қарши иккита ўйин кутиб турибди? Сизнингча қайси бири қийин ўтади, кубок ёки Суперлига?\n- Ўзбекистон кубоги қийин ўтади. Чунки финал йўлланмаси битта ўйинда ҳал бўлади. Муҳимлилик даражасини олиб қараганда ҳам кубок баҳси устунроқ. Мақсадимиз мазкур мусобақада ҳам ғолиб чиқиб учинчи совринни қўлга киритиш.\n- Бу йилги мавсумдаги ҳаракатларингиздан кўнглингиз тўляптими? Жароҳатлар қанчалик ўз имкониятларингизни юз фоиз кўрсатишга тўсқинлик қилди?\n- Қисман тўляпти. Орада жароҳатларни ҳисобга олмаганда мавсум яхши ўтяпти. Бу билан тўхтаб қолиш фақат зарар келтиради. Меҳнат қилиш, олдинга интилишда давом этаман.\n2022 йилда эркин агентга айланадиган энг қиммат ўйинчилар 1\n22 ноя 16:02:39\nХожимат бос ука омадини берсин\n22 ноя 19:34:01\nОмад Хожимухаммадга оллох хохласа Бунёдкорга хам гол уриб ,Пахтакор ни галабасига муносиб хисса кушасан,олга Х.Эркинов олга севимли Пахтакорим.\n22 ноя 20:12:09\nKubok finalidayam 3ta urgin...OCHL bilan OFK kubogini farqini kòrsatib qòygin...Paxtakor OMAD!!!


Билет операцияларининг ягона электрон тизими синов режимида ишга туширилди\nЎзбекистон Республикаси Маданият вазирлиги ҳузуридаги Маданият ва санъатни ривожлантириш жамғармаси мамлакатимизнинг тўртта маданият муассасалари, Алишер Навоий номидаги Ўзбекистон давлат академик катта театри, Ўзбек миллий драма театри, Муқимий номидаги давлат мусиқали театри ва Бухоро давлат музей-қўриқхонаси учун синов усулида тизимдан фойдаланиш имкониятларини очиб беради. Синов даврида ушбу муассасаларнинг ходимлари тизимдан фойдаланишни бошлашлари ҳамда уни қандай бошқаришни ўрганишлари мумкин. Синов муддати тугагандан сўнг, чипталарни сотиш бошланади ва барча давлат театрлари, музейлар ва Маданият вазирлигига қарашли барча ташкилотлар БОЯЭТга уланади. Синов муддати 2020 йил ёзининг охиригача давом этади.\nТизимни жорий этишдан асосий мақсад ушбу соҳада шаффоф муҳитни яратишдан иборатдир. Соҳада регуляторнинг пайдо бўлиши рақобат муҳитини яхшилайди, бозорни монополиядан чиқаришга олиб келади, сотувчилар ва коррупционерларнинг ишини мураккаблаштиради, шунингдек, синергетик таъсир туфайли барча манфаатдор томонларнинг даромадларини ошишига сабаб бўлиши мумкин. БОЯЭТ чайқовчилик учун жиддий тўсиқлар яратибгина қолмай, томошабинларга энг машҳур тадбирларга киришда чипталар учун икки баравар ортиқча ҳақ тўламасликка имкон яратади.\nТизимни ишга туширишнинг ушбу босқичида блокчейн технологиясини жорий этиш ҳам амалга оширилди. Мазкур технология чипталарни сотилишида янада шаффофликни таъминлаш билан бирга, чипталарни сотиш билан боғлиқ ҳар қандай ҳолат ушбу технология билан ҳимояланган маълумотлар базасида қайд этилади. Ушбу технологияни БОЯЭТда жорий этиш тўғрисида Ўзбекистон Республикаси Маданият вазирлиги ҳузуридаги Маданият ва санъатни ривожлантириш жамғармаси ижрочи директори ўринбосари Гаянэ Умерованинг sport.uz учун берган интервьюсида ўқишингиз мумкин.\nБОЯЭТнинг яратилиши мавжуд онлайн-савдо платформаларининг (iticket.uz, myticket.uz ва ҳ.к.) интернет орқали кино, театр, концерт ва спорт тадбирларига чипта сотиш учун фаолиятини чекламайди. Яратилган рақобат муҳити харидор учун қулай ва мос серверни танлаш ҳуқуқини унинг ўзида қолдиради.


Рамазонда бўлган бир воқeъа « Ўзбекистон Халқ Ҳаракати\nРамазонда бўлган бир воқeъа\n01 August 2013 - 9:55\nМуслимахон онаси билан рамазон ойи кириб келиши муносабати билан тайёргарлик кўриб, ҳурсанд ўлтиришган эди. Уларнинг меҳр билан суҳбатлашиётга ни устига отаси ҳар доимгидек галдираклаб кириб келди.\nУларни самимий суҳбатлашиётга нини кўриб нима тўғрисида гаплашиётганин и сўради. Шунда онаси -“ Сизга нима, барибир эмасми, эртага рамазон ойини биринчи куни бўлса ҳам, уялмай ичиб келибсиз? Бизнинг суҳбатимизни сизга қизиғи бўлмаса керак…”, деди. Отаси- “Нима деганинг? мен ҳам мусулмон боласиман, Худо хоҳласа эртадан рўза тутаман.” Она отасининг айтган сўзига ишонмади, рамозон олдидан эрининг бу ҳолатда кўриб кайфияти бўзилган эди.\nРамазон кунинг биринчи саҳарлик пайтида таомланаётган она ва бола олдига отаси қўшилди ва ўша кундан бошлаб рўза тутиб, намоз ўқий бошлади.\nМуслима жуда хурсанд эди, чунки энди уни уйида ичиб келган отаси онасини калтаклаш йўқ, биринчи бор отаси унга қизалоғим деб мурожат қилганини эса гапирмаса ҳам бўлади. Онаси кашта тикиб топган пулларини энди отаси олиб қўймайди, рўзғорга барака кирди… Муслима ҳаёти тинч, отаси унга меҳр кўрсатишидан жуда хурсанд эди. Рамазон ойлари шу зайлда ўта бошлади.\nБир куни Ота тунда қизи йиғлаб қилаётган дуодан уйғониб кетди. Яқинроқ бориб қулоқ тутди, қизи Аллоҳга дуо қилаётган экан, -“Эй Аллоҳим қани энди рамазон ойи тугамаса, бу ой тугаб қолса отам яна эски ҳолатига қайтади, менга меҳр билан қарамайди. Эй Алоҳим рамазон ойини ўз қудратинг билан узайтиргин”, дер эди .\nБунга гувоҳ бўлиб турган Ота ўзини тутолмай йиғлаб юборди. -“Наҳотки шунчалар кўр бўлсам, ўз зурриётим кўрган нарсани мен кўролмаётган бўлсам” .Ота қизини олдига келиб уни кўз ёшларини артди. -“Қизим сени дуойинг ижобат бўлди, энди рамазон бизнинг уйимиздан бир умр кетмайди. Отангни рамазон ойида қандай кўрган бўлсанг, энди доим шундай кўрасан”. Муслимахоннинг кичгина қўлчалари беихтиёр яна дуога очилди…\nНаманган шаҳар “Имом Бухорий” жомеъ масжиди имом хатиби\nАдолатга бир қадам


Украин миллатчиси президент бўлмоқчи\n20 май 2022, Тошкент вақти: 13:35\nУкраина миллатчиларининг "Свобода" бирлашмаси раиси Олен Тягнибок 17 январга белгиланган Украина президенти сайловида президентликка номзод сифатида қатнашиш учун аризасини топширди.\nСешанба куни Марказий сайлов комиссиясига жорий президент Виктор Юшченко ҳам ариза топширган эди.\nЮшченкони "Наша Украина" партияси қўллаб-қувватлайди, бироқ партия қарорига кўра, амалдаги президент сайловга мустақил номзод сифатида кирмоқда.\nПрезидентлик учун курашиш нияти борлигини бош вазир Юлия Тимошенко ҳамда мухолифатдаги “Регионлар” партияси етакчиси Виктор Януковичлар ҳам билдирган.\nШу кунгача Украина Марказий сайлов комиссияси 7 кишини президентликка номзод сифатида рўйхатдан ўтказди.


Ўзбек хонандаларидан бири қўшиқчиликни тарк этишини маълум қилди\n11:24 / 31.07.2015\nХонанда Асилбек Негматов «Sayyod.com» сайтига мурожаат қилиб, бошқа куйламоқчи эмаслиги ҳақидаги хабарни чоп этишни илтимос қилган.\nХонанда ўз қарорини бошқа иш билан шуғулланиш ниятидалиги билан изоҳлаган.\n«Бу пиар эмас, шунчаки тинчлик ва нормал ҳаёт тарзини истаяпман. Уй муҳитига мослашган одамман, бедор тунлару тинимсиз сафарлар билан бетартиб турмуш тарзи кетяпти. Оддий иш, уй ва тинчликни хоҳлайман. Бошқа соҳада ишлайман, 2 та нонга одамни қорни тўяди, дабдабага интилмаганман. Тинчлик-хотиржамликнинг ўзи катта бахт», дейди у.\n«Бу соҳа меники эмас экан, бу қарорга аллақачон келишим керак эди. Ҳа, балки ҳавас ва хоббидир, аммо мен чарчадим…. Эстрадага чиройли кирдим ва чиройли кетишни истайман», — деб Асилбек санъат соҳасидан чарчаганини ҳам қўшимча қилди.\nСайтнинг қайд этишича, Асилбек Негматов ўзининг ажабтовур рақсга тушиши билан ўзбек эстрадасида танилган эди. У Асилбек Амануллоҳ тахаллуси билан ижод қилаётган эди.


O‘zLiDeP “Соғлом ҳаётга қадам ташла!” шиори остида акция ташкил этди | O'zLiDeP\nO‘zLiDeP Тошкент шаҳар Кенгаши партиянинг Чилонзор туман Кенгаши билан ҳамкорликда 2-сонли Тошкент юридик коллежида “Соғлом ҳаётга қадам ташла!” шиори остида акция ташкил этди.\nУнда Олий Мажлис Қонунчилик палатасидаги O‘zLiDeP фракцияси аъзолари, халқ депутатлари Чилонзор туман Кенгашидаги O‘zLiDeP депутатлик гуруҳи аъзолари, O‘zLiDeP Тошкент шаҳар Кенгаши ходимлари ҳамда ўқувчи ёшлар қатнашди.\nМутахасисларнинг айтишича, кам ҳаракатлилик ва нотўғри овқатланиш оқибатида мамлакатимиз аҳолисининг ярми ортиқча вазнга эга, 46 фоизида қон таркибида меъёридан ортиқ холестерин мавжуд. Яна 31 фоизида эса қон босими юқори. Шунингдек, аҳоли кундалик овқат рационида мева-сабзавот истеъмоли етарли эмас. Бу муаммолар туфайли Ўзбекистонда йиллик ўлим ҳолатларининг 78 фоизи айнан юқумсиз касалликлар улушига тўғри келмоқда.\n“Мазкур акция Тошкент шаҳрининг барча туманларида, жамоат жойларида бўлиб ўтмоқда. Маҳаллаларда — “Саломатлик майдончалари”, ҳудудларда уюшмаган ёшлар билан “Саломатлик дарслари”, таълим муассасаларида “Тамакисиз ҳудуд учун овоз берамиз” акциялари, алкоголь ва тамаки маҳсулотларини сотиш қоидаларига риоя қилиш, жамоат транспортларида тамакисиз ҳудуд яратиш, гиёҳвандликни олдини олиш бўйича оммавий рейдлар олиб борилмоқда”, – дейди O‘zLiDeP Тошкент шаҳар Кенгаши ёшлар билан ишлаш бўлими мудири Сарвархон Иброҳимхонов.\nТадбирда шунингдек, “КРОСС - ФИТ” спорти бўйича ёшлар ўртасида мусобақа ташкил этилиб, ғолиб ва совриндорлар ташкилотчилар томонидан эсдалик совғалари билан тақдирланди.


“Худо бор ва биз унинг иродаси зуҳурини кўришимиз мумкин” « Ўзбекистон Халқ Ҳаракати\n“Худо бор ва биз унинг иродаси зуҳурини кўришимиз мумкин”\n29 June 2016 - 1:00\nФизик ва биолог олимлар Худонинг борлигини исботлашди. Сўз олимларнинг, аниқ бир ирода ва режасиз молекуляр ва ДНК тузилиши ўз-ўзидан пайдо бўлиб қолиши мумкин эмаслиги ҳақидаги исботи ҳақида кетаяпти. Дунёнинг ҳар хил мамлакатларидан бўлган олимлар шундай хулосага келишган.\nҚизиғи шундаки, олдиндан режа мавжуд бўлганлигига, аввал ҳар қандай бунақа таъкидларни рад қилиб келувчи атеист-олимлар гувоҳлик беришди. Молекулалар ва ДНК борасидаги замонавий қарашлар кўп нарсаларга ойдинлик киритди. Молекулалар ўз-ўзидан пайдо бўлган бўлиши мумкин эмас, чунки у ўзида тўғри маънодаги энциклопедик ахборотларни сақлайди, унинг ҳажми эса ҳайратланарли.\nМартин Жонс Рис\nБританиялик физик олим Мартин Жонс Рис, 2016 йилги Темплтон мукофотининг совриндори, 1500 дан ортиқ илмий ишлар муаллифи, Худо борлигини исботлагани учун 1.4 миллион доллар мукофот олган. Россиялик олим РАЕН академиги Анатолий Акимовнинг таъкидлашича, Худонинг борлиги илмий усуллар билан исботланган:\n“Худо бор ва биз унинг иродаси зуҳурини кўришимиз мумкин. Бу кўплаб олимларнинг фикри. Улар яратгувчига шунчаки ишонишмайди, балки илмга таянишади”.\nЎтмишда кўплаб олимлар фақатгина Худога ишонибгина қолмай, ўзлари илоҳиётчи ва даъват қилгувчилар бўлишган. Физика асосчиси Исаак Ньютон ҳам илоҳиётчи бўлган ва механика қонунларини у Худонинг қонунларига кўра келтириб чиқарганини айтган.\nОлимлар микроскопларни ихтиро қилгач ҳужайраларнинг ички дунёсини, хромосомаларнинг иккига ажралиш ва бўлиниш жараёнини, ҳамда янада мураккаб бўлган ҳужайралар ичидаги жараёнларни ўргана бошлашди. Ва бу ўз ўрнида уларни, бундай мураккаб ўзаро ҳаракатларнинг қандай қилиб Яратгувчининг истагисиз вужудга келиши мумкин деган савол устида фикр юритишга мажбур қилди.\nМатематиклар эса тасоддифий рақамлар усули ёрдамида, Худонинг иродасисиз ноорганик бирикмаларнинг инсонга айланиш эволюцияси учун кетадиган вақт, коинот ёшидан ҳам бир неча маротаба катта вақтни олиши керак бўлганини ҳисоблаб чиқишди. Шунга кўра, бу ҳеч қачон содир бўлмаган бўлар эди.


Махфий мижоз ким ва унинг афзалликлари нимадан иборат? - Истеъмолчилар ҳуқуқларини ҳимоя қилиш Агентлиги\nМахфий мижоз ким ва унинг афзалликлари нимадан иборат?\nАввал хабар берганимиздек, Ўзбекистонда “фармацевтика маҳсулотларининг сирли харидори” институти жорий этилади ҳамда мазкур тадбирларни ташкил этиш Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш Агентлиги томонидан Соғлиқни сақлаш вазирлиги ҳузуридаги Фармацевтика тармоғини ривожлантириш агентлиги билан биргаликда амалга оширилади.\nҚуйида халқаро амалиётда кенг фойдаланиб келинаётган “сирли харидор”, “махфий мижоз” тушунчаси ва уни қўллаш амалиётининг ўзига хос жиҳатлари тўғрисида маълумот келтириб ўтамиз.\nИнглиз тилидаги mystery shopper, secret shopper, linkonet сўзларининг ўзбек тилидаги маъноси “махфий мижоз” бўлиб, бу тадқиқот усулидир. У мижознинг маҳсулот ёки хизматни сотиб олиш жараёнида олган истеъмол тажрибасини баҳолашга йўналтирилган маркетинг тадқиқотининг бир қисми сифатида фойдаланилади, шунингдек, ташкилий масалаларни ҳал этиш, масалан, ташкилот ходимлари томонидан мижозларга хизмат кўрсатиш стандартларига мувофиқлик даражасини ўлчашда қўлланилади.\nМаълумот тўплаш учун потенциал/ҳақиқий мижозлар ниқоби остида текширувлар ўтказадиган ва текширувлар натижаларини батафсил баён этадиган махсус тайёрланган одамлар (махфий мижозлар) хизматидан фойдаланилади. Тадқиқот мақсадлари махфий мижозларга бўлган талаблар даражасига таъсир кўрсатади. Кўпгина ҳолларда, “махфий мижоз” тадқиқотида иштирок этадиган бу одамлар учун ушбу тадбир ягона даромад манбаи бўлмаслиги керак.\nМахфий мижоз ким?\nСиз бир неча бор суҳбат давомида менежернинг сотув техникаси тўғрисидаги катта гапларига гувоҳ бўласиз, аслида эса унинг бу гаплари газли сув сотадиган кичик дўкон учун ҳам тўғри келмаслиги аён бўлади. Савдо ҳақида кўп нарсаларни биладиган менежер — жуда зўр! Aммо унинг муваффақиятини ушбу билимларни амалда қўллай билиши белгилайди. Сотувчи амалда билимларни қай даражада ишлата билаётганини тушуниш учун “махфий мижоз” технологияси қўлланилади.\nМахфий мижоз — бу менежернинг савдо ва хизмат кўникмаларидан фойдаланишини баҳолаш вазифаси юклатилган одам.\nМахфий мижоз усули бўйича кўникмаларни текшириш технологияси ўқув ва синов тизимига киритилганида самарали бўлади. Масалан, сиз ишонч телефонига жавоб берадиган сотувлар бўйича менежерларни ёлламоқдасиз, уларни тайёрлайсиз, синовдан ўтказасиз ва компанияга амалиёт ўташ учун юборасиз. Махфий мижоз эса улар юборилган ташкилотга қўнғироқ қилади, олдиндан тайёрланган саволларни беради ва менежерни мезонларга мувофиқ баҳолайди. Шундай қилиб, менежер қай даражада билимни ўзлаштиргани ва ишлашга тайёрлиги ҳақида аниқ тасаввурга эга бўлинади.\nҚандай қилиб махфий мижоз бўлиш мумкин?\nҲар ким махфий мижоз сифатида ишлаши мумкин, барчаси буюртмачининг талаблари ва иш ҳажмига боғлиқ. Мисол учун, агар сиз аёллар косметикаси дўконларига ташриф буюришингиз керак бўлса, унда талабчан эркак киши жуда шубҳали кўринади. Aгар сиз, масалан, ноутбукни таъмирлаш бўйича хизмат кўрсатиш марказини текширишингиз керак бўлса, ушбу соҳадаги мутахассислар энг яхши номзод бўлишади ва бундай иш учун кўпроқ ҳақ тўланади. Бундан ташқари, юқорида айтиб ўтилган кўникмаларга эга бўлиш керак.\nМахфий мижоз сифатида ишлашни барқарор деб бўлмайди. Бу вақтнинг сарфланиши билан боғлиқ (текширилаётган ходим бошқа мижоз билан банд бўлиши мумкин, демак махфий мижоз у ишлаётган жойга яна ташриф буюриши керак), шунингдек, даромаднинг беқарорлиги (баъзида махфий мижоз буюртмани бир неча ҳафта кутиши керак бўлади). Шунинг учун, бундай иш мослашувчан меҳнат жадвалига эга ва қўшимча даромадга муҳтож бўлганлар учун кўпроқ мос келади.\nCategory: Янгиликлар 10.01.2020\nTags: Махфий мижозфармацевтика


«Атлетико» ҳужумчиси Антуан Гризманн мамлакатдан ташқарида тўп сурувчи энг яхши француз футболчиси сифатида мукофот билан тақдирланди. Бу ҳақида Франция профессионал футболчилар ассоциацияси (UNFP) сайти хабар қилган.\n25 ёшли футболчи «Атлетико»нинг Чемпионлар лигасида финалга чиқишига ёрдам берди.\nАнтуан Гризманн 2014 йилда «Реал Сосьедад»дан «Атлетико»га ўтган. Жорий мавсумнинг барча турнирларида у 25 ёшли футболчи мадридликлар жамоаси учун 51та учрашувни ўтказди ва 31та гол уришга муваффақ бўлди.\nБу мукофот учун «Реал» ҳужумчиси Карим Бензема, «Вест Ҳэм» ярим ҳимоячиси Димитри Пайе ва «Ювентус»да хавбек амплуасида ўйновчи Поль Погба ҳам даъвогарлик қилганди.


ЎзА - Янги спорт масканлари\n04.09.2015 13:42 Болалар спорти\nЯнги спорт масканлари\nФарғона вилоятида янги ўқув йили бошланиши муносабати билан 23 спорт иншооти фойдаланишга топширилди.\nПрезидентимиз раҳнамолигида болалар спортини ривожлантириш, унинг оммавийлигини таъминлашга қаратилаётган эътибор фарзандларимизнинг соғлом ва баркамол улғайиши, уларда Ватанга муҳаббат, истиқлол ғояларига садоқат ва миллий ғурур туйғусини мустаҳкамлашга хизмат қилмоқда.\nМаълумотларга кўра, 2003-2014 йилларда Ўзбекистон Болалар спортини ривожлантириш жамғармаси маблағлари ҳисобидан вилоятда 165 спорт иншооти барпо этилди ва тубдан реконструкция қилинди. Бу мақсадлар учун 91 миллиард сўмдан ортиқ маблағ сарфланди.\nТаълим масканларида ўқувчиларнинг бўш вақтини мазмунли ташкил этиш, спорт билан мунтазам шуғулланиши учун барча шароитни яратиш ҳамда уларни турли спорт мусобақаларига жалб қилишга ҳам алоҳида эътибор қаратилмоқда. 2014-2015 ўқув йилида 500 га яқин фарғоналик ўғил-қиз мамлакат ва нуфузли халқаро мусобақаларда ғолиб бўлгани ана шу имкониятлар самарасидир.\n– Ҳар бир спорт мажмуаси маҳаллий шароитлар ҳисобга олинган ҳолда, ҳудуд ёшларининг қизиқиш ва имкониятларидан келиб чиқиб қурилаётир, – дейди Болалар спортини ривожлантириш жамғармаси Фарғона вилояти филиали директори Маърифжон Турдиматов. – Натижада халқаро ареналарда улкан марраларни забт этаётган иқтидорли спортчи-ёшларимиз сафи кун сайин кенгайиб бормоқда. 2015 йил манзилли дастур асосида вилоятимизда 199 умумтаълим мактабидаги спорт зали ҳамда 23 болалар ва ўсмирлар спорти, футбол мактаблари замонавий жиҳозлар билан таъминланмоқда. Бу эса, ўз навбатида, жойларда оммавий спорт турларини ривожлантириш, спорт мусобақалари кўламини кенгайтириш имкониятини бермоқда. Ўтган давр мобайнида вилоятимиз шаҳар ва туманларида 463 спорт мусобақаси ўтказилиб, уларга 250 мингдан ортиқ ёш жалб этилди.\nМарғилон шаҳридаги Гўраввал маҳалласи ёшлари истиқлолимизнинг 24 йиллигини ўзгача қувонч билан кутиб олди. Боиси, бу ерда 1 минг 200 нафар ёшга мўлжалланган замонавий спорт мактаби қурилиб, фойдаланишга топширилди. Футбол, баскетбол ва теннис майдонлари маҳалла ёшларининг ўзлари қизиққан спорт турларини пухта ўзлаштиришига хизмат қилади.


Украинада икки кун ичида элликдан зиёд одам нобуд бўлди\n05 март 2021, Тошкент вақти: 12:46\nОдесса шаҳрида 3 май куни рўй берган тўқнашувлар.\n4 май куни Украина хавфсизлик кучлари мамлакат шарқидаги шаҳарларда давлат идораларини эгаллаб олган россияпараст айирмачиларга қарши аксилтеррор амалиётларни давом эттирмоқда. Жума ва шанба кунлари содир бўлган тўқнашувларда 50 дан ортиқ одам нобуд бўлди. Айни пайтда, АҚШ Давлат котиби Россия ташқи ишлар вазирини Москва айирмачиларни дастаклашда давом этса, Россияга нисбатан қўшимча санкциялар жорий этилиши ҳақида огоҳлантирди.\nУкраина армияси қўшинлари қуршовга олган Славянск шаҳри ташқарисида шанба куни рўй берган тўқнашувларда талафот кўрилгани хабар қилинди.\nКраматорск шаҳрида Украина ҳарбийлари мамлакат хавфсизлик хизмати ва маҳаллий телестанция биноларини айирмачилардан тозалади.\nШанба куни Луганск шаҳрида айирмачилар ҳарбий комиссариат биносини эгаллаб олди.\nДонецк шаҳрида россияпараст айирмачилар вилоят миллий хавфсизлик хизмати биносини штурм қилди.\nГувоҳларга кўра, ҳужум пайтида милиция ходимлари кўринмаган.\nАйни пайтда Мариуполь ва Константиновка шаҳарларида отишмалар рўй берди.\nУкраина шарқида жума ва шанба кунлари рўй берган тўқнашувларда 50 дан зиёд одам нобуд бўлди.\nУларнинг аксари 2 май куни Одесса шаҳрида Россия ва Киев тарафдори бўлган намойишчилар ўртасида содир бўлган тўқнашувларда ўлди.\nБу февраль ойида Киевда президент Виктор Януковичга қарши уюштирилган намойиш қатнашчиларидан 80 нафари ўлдирилганидан бери Украинада содир бўлган энг мудҳиш қонли воқеа экани айтилмоқда.\n4 май куни Украина Бош вазири Арсений Яценюк Одессага борди.\nББС га интервью берган Яценюк хавфсизлик кучларини зўравонлик содир бўлишининг олдини олиш учун “ҳеч қандай чора кўрмаганлик”да айблади.\nБош вазир россияпараст намойишчиларни зўравонлик “келтириб чиқарганлик”да айблади.\nЯценюк воқеа юзасидан “тўлиқ, ҳар томонлама ва бетараф текширув ўтказилиши”ни ваъда қилди.\n- Биз ушбу хавфсизлик кучлари бефойда экани ва қонунни бузганлигини тушунамиз. Бош прокуратура текширув бошлади ва биз Одесса вилояти милицияси бошлиғини ишдан бўшатдик. Мен Бош прокуратура ҳамма ишни бирма-бир кўриб чиқишига ишонаман.\nВоқеа юзасидан “тўлиқ, ҳар томонлама ва бетараф текширув ўтказилиши” шарт. Чунки, шахсан мен, зўравонликни тўхтатиш учун хавфсизлик кучлари ва ҳуқуқ-тартибот идораларини чора кўрмаганликда айблайман, дея баён қилди Украина Бош вазири Арсений Яценюк.\nРоссия ҳукумати матбуот котиби Украинада бундай вазиятда президентлик сайлови ўтказиш “мантиқсизлик” бўлишини айтди.\nАҚШ Давлат котиби Жон Керри Россия ташқи ишлар вазири Сергей Лавров билан телефон орқали сўзлашувда, агар Москва Украинадаги айирмачиларни дастаклашда давом этса, Россияга нисбатан қўшимча санкциялар жорий этилиши тўғрисида огоҳлантирди.\nАйни пайтда, Украина шарқидаги айирмачилар қўйиб юборган Европада хавфсизлик ва ҳамкорлик ташкилотининг етти нафар ҳарбий кузатувчиси 3 май куни Берлин шаҳрига етиб келди.\nУлар 25 апрель куни Славянск шаҳри яқинида Россия тарафдори бўлган айирмачилар томонидан қўлга олинган эди.\nЕХҲТ ҳарбий кузатувчилар гуруҳининг чехиялик аъзоси Йозеф Преровски айирмачилар ҳибсга олганидан кейинги дастлабки соатларни қўллари ва кўзлари боғланган ҳолда ертўлада ўтказганларини маълум қилди.


АҚШда террорчиликда гумон қилинган шахслар ушланди\nАҚШ махсус хизматлари терроризмда гумон қилинган уч шахсни қўлга олди.\nКолорадо штатида келиб чиқиши афғонистонлик бўлган 24 яшар Нажибуллоҳ Зазий ва унинг отаси қўлга олинди. Шу куннинг ўзида Ню Йоркда ҳам афғонистонлик яна бир шахс ҳибс этилди.\nХабарларга кўра, Колорадо аэропорти ходими бўлган Нажибуллоҳ Зазий ўтган ҳафта АҚШ Федерал тергов бошқармаси вакиллари томонидан сўроқ қилинган. Нажибуллоҳ Зазий Ал-Қоидага хайрихоҳ сафатида қарилмоқда ва у бир неча ҳафта давомида хавфсизлик хизмати агентлари назорати остида бўлган.